text:
भोला बाबू का पीछे एगो पिल्ला लागल रहुवे.
भोला बाबू चिचियात भागल जात रहलन कि हम त जियो सिम डलववले बानी. ई ससुरा वोडाफोन के नेटवर्क कइसे ध लिहलसि.
– ओकरा ला तू शराब छोड़ दीहलऽ, सगरी नशा छोड़ दीहलऽ. बाकिर बुझाइल ना कि ओकरा से बिआह काहे ना कइलऽ ?
– अरे यार, का बताईं. ओकरो ले नीमन नू भेंटा गइल !
मरीज के जाँच कइला का बाद डाक्टर बतवलनि कि –
तोहार बेमारी पुरान ह आ गँवे गँवे तोहरा के खात बिया.
ई सुन के मरीज फुसफुसाइल – डाक्टर साहब तनी धीरे बोलीं. बाहरे बइठल बाड़ी.
लड़िका – बुझाता कि हमनी के बिआह ना हो पाई.
लड़िकी – काहे ? बाबूजी का कहुंई ?
लड़िका – तोहरा बाबूजी से त भेंटे ना भउवे. तोहरा घरे गँउई त तोहरा बहिन से भेंट हो गउवे. आ गजब के धांसू बिया तोहर बहिनिया ! सोचतानी कि ओकरे से बिआह क लीं.
सावित्री जमाना पहिलहीं अपना पति सत्यवान के यमराजो का हाथ से छीन ले आइल रही साबित कर गइल रही कि अगर मेहरारू ठान लेव त यमराजो ओकरा मरद के बचा ना सकसु.
शादी का सालगिरह पर एक जने अपना मेहरारू के हीरा के हार दिहलें.
मेहरारू ओकरा बाद उनुका से छह महीना ले ना बतियवलसि.
काहें ?
….
…
…
इहे तय भइल रहुवे.
अंजोरिया पर प्रकाशित होखत चुटपुटिहा लोग के बहुते पसन्द आवत रहुवे बाकिर भोजपुरिका पर चुटपुटिहा छूट गइल रहुवे. अब एकरा के एहिजो शुरु कइल जात बा.
अगिलका


c: text/html

text:
दूसरी किश्त
लेवा
... ... बाकी अब त बतिये कुल्हि बदलत जात रहल बा. पुरान साड़ी आ दू-अढाई सै रुपिया ले के शहर-बाजार में, लेवा त ना, बाकिर लेवे अइसन चीज सिये के कारोबार शुरू बा. बस एह में फोम रहेला पतराह, एकदम बिच में. सीआई, फराई, काट-डिज़ाइन एकदम लेवा अस. अब त नयो-नयो कपड़ा के बनि रहल बा. बड़े-बड़े सेठ लोग बेच-बनवा रहल बा. गाँव आ गरीब के कला अपना के पइसा पिट रहल बा लोग, अ आपन साज-समाज कुल्हि गाँव में भेजि रहल बा लोग. अब सुतरी आ बाधी के खटिया उडसल जा रहल बा. बैल उड़सलें, गाय उड़सली, नाद उडसल, हर, जूआठि, हेंगा उडसल, खरिहान गइल, अइसही एक दिन लेउवो चली जाई. जे अभि ले एकरा के डासत- उड़ासत बा, मने बिछावत-बटोरत बा, ओह किसान-मजूरा के सरकार आ सरकारी लोग उदबास लगावे पर तुलल बा. ई लोगवे उड़स जाई त लेउवो उडस जाई. लेवा बनेला सूती लूगा-धोती से नीमन- नीमन. आ सूती गरीब-गुरबा लोग के बेवत से बहरी के चीज हो गइल बा. आ अमीर लोग खातिर इ लेवा बा ना. अमीर लोग बहुते चिंता में बा हमनी खातिर.... हमनी के ह़ाथ के कउशलवे ऊ लोग कीन लेता, छीन लेता.
ई लेवा कतना काम के बा. कायदा से हमरा तब बूझाइल जब अपना लइका- फइका के ले के बाहर रहे के परल. ऊ शुरू के दिन. चाचा माने बाबू के रिटायर भइला के बाद, लइकन के पढावे खातिर बिहिया से शुरू भइल बाहर रहे के सिलसिला. तोसक त रहे बाकिर काम भर से कम. आ जवन रहलो रहे तवन पातर-पातर. एतना पातर कि जाड़ा में काम ना चलि पाइत. त माई कइलस का कि कुछ लेवा भेज देहलस. चउकी आ पलंग पर जवन तोसक रहे ओकरा तरे ए एगो भा दू गो लेवा बिछ गइल. अब तोसक तोसक लेखा लागे लागल. केकरा बले त लेवा के. खलिहा जवन रहे चउकी तौनू पर बिछ गइल. तोसक के ऊपर बेड-शीट. बेड शीट से तोपाइल मोटाई के राज के जानि पावे? एह मोटाई के तह में बाड़े स लेवा. एह मोटाई के देखि के कुछ लोग भरम खा गइल. बाबू के कमाई से हउवे ई मोटाई लोग समझे. असली राज त इ कि ई बाबू के कमाई तरे माई के मेंहनत, कला आ दुलार के मोटाई रहे. अउर केहू इ राज जाने चाहे ना जाने बाकिर सुरेश कांटक आ प्रकाश उदय एह राज के जरूर जानेलन. बिहिया से आरा होत एह लेवा, आ चाचा के तोसक संगे हमनी के आ गइलीं जा बनारस. ई लेवा आजो बा बिछल. बनारस से गिरिडीह आ गइल इ लेवा आ चाचा के तोसक. पीठ तर बाड़े स इ दूनो. हमारा सांस तर, कविता तर, बात- विचार तर, सुई डोरा के हर टोप में बाटे ममता. ई बोलाई लेवेला, सुताई लेवेला, ठोक-ठाक के. ई हमार आचार-विचार ह. एगो आधार ह. विवेक एगो, चीजन के समझे के.
ई हमार सकेती ह, फैलाव ह, एकरा पासे बाटे अनगिनत सपना. पुश्तैनी आग. हमार बीतल काल्हु आ कांपत -कुलाचत आजु.
सात रंग के सात डोरा से सियाइल ह इ लेवा. ई सातो रंग बाजार के ना ह. माई के मन के रंग ह. ओकरा इन्द्रधनुषी कल्पना के रंग ह. आ माई त एगो- एक अकेल होली न. कतने बाड़ी कतने लोग के. ई हर काल में बाड़ी. एगो में कतने बाड़ी. इनका हाथ में अउर कतने चीजन के साथ सुईयो डोरा रहेला. सुई चलत जाले आगे-आगे, सपना जुडल जाला पीछे-पीछे. संजोग बनत जाला. धोती बाबा के, लूगा ईया के,लुंगी भइया के. बन गइल लेवा.
एक दिन मन में एगो विचार आइल कि कि देखीं कवन हवे सबसे पुरान लेवा. बस ओही दिन से हम मिलावे लगलीं. कवन बा अइसन जवन बाबा के धोती से बनल बा. बाकिर उ आजु ले हमारा ना लउकल. बाबा के मुवला कतने साल भइल. ऊ लेवा का धइले होई. माई के बिआह के बेर के रजाई बा अब ले, फाटले होखे त का. ब़ाकिर बा. त का ऊ लेउवा ना होई? जरुर होई. हो सकेला कि ओकरा के फाटत देख के माई साट देले होखे कवनो साटन. आ ओ के चलते ऊ चिन्हाते ना होई. हम ओह लेवा पर एक बार फेनु लोटल चाहत बानी. अपना लइका-लइकिन के, माई के, भवहि के, बहिन-बहनोंई के, मेहरारू के सब के ओह पर उठावल-बइठावल-सूतावल चाहत बानी. ऊ लेवा आशिरवाद ह. जनमतुआ के जइसे सबसे पुरनिया के चादर भा गमछा में लपेटल जाला, ओहि तरे हम सबके लपेटल चाहत बानी. जरुर होई ऊ लेवा आ ओपर लइका-फइका लोढीयात होईहें.
सुई के छेद में डोरा डाल पावे में आँख अब नइखे देत पहिले अस साथ. अगल-बगल जे बइठल बा, बोलत बतियावत, ओकरा देने बढ़ा देहली सुई आ धागा. आ चारो खूँट घूम-घूम, टोप पर टोप दनादन. एगो लेवा में लूगा के एक तह.. दू तह, तीन तह.. कतने तह. काया तबो खनहना. दूपहरिये में बइठली सिये अपना जाने खाली समय में. खाली समय के अइसन रचना सात पुहुत से चलल चलि आवत बा. ओरियानी तर बोलेला पंडुक आ सुई एने बढ़त जाले बढ़त जाले. जीवन के छंद रचत जाले. मान मनुहार के, प्रेम के, दुलार के. बूझउवल एगो बुझीं त- 'हती चुकी गंगा मइया हतवत पोंछ, भागल जाली गंगा मइया धर लइका पोंछ.'
*** *** ***
कवि एवं आलोचक बलभद्र झारखंड के गिरिडीह कालेज में हिंदी के असिसटेंट प्रोफ़ेसर हैं.

robotstxt: allowed

filter: keep


text:
बलिया न्यूज, 29 मई 2016
ट्रैफिक रुल मानत एगो ट्रक काल्हु बलिया में कटहर नाला पर बनल पुरनका पुल पर चढ़ गइल आ बरीसन से आवाजाही बन्द वाला पुल ट्रक समेत भहरा गइल. जर्जर रहला का बावजूद नेशनल हाईवे अथारिटी पुल पर कवनो चेतावनी बोर्ड नइखे लगवले. एही कारण अनजान ट्रक ड्राइवर बाँए तरफ चलत एह पुल पर चढ़ आइल. गनीमत इहे रहल कि बीच रात भइल एह हादसा में केहु घवाहिल ना भइल.
आन्ही बरखा का चलते काल्हुओ गिरल गाछ आ मड़ई पलानी का नीचे दबा के कई लोग के जान चल गइल. बलिया के नगरा में बड़सरा सलेमपुर गाँव के एगो बूढ़ आदमी गाछ गिरला से दबा के मर गइलें त पकड़ी इलाका के गोबरहीं गाँव में एगो बूढ़िया के मौत पलानी का नीचे दबा के हो गइल.
बलिया टीसन पर अब आपन कोच खोजे में एह कोना से ओह कोना ले दउड़े के जरुरत ना पड़ी. अब प्लेटफार्म पर लागल कोच डिसप्ले सिस्टम बतावल करी कि कवन रिजर्व कोच कहवाँ खड़ा होखी. काल्हु बलिया के भाजपा सांसद भरत सिंह कोच डिसप्ले सिस्टम, ट्रेन डिसप्ले सिस्टम, आ स्वचालित टिकट मशीन के उद्घाटन कइलें.
मऊ में डायरिया के बीमारी पसरला का चलते डेढ़ सौ से बेसी लोग एकरा चपेटा में आ गइल बा. करीब पचास गो मरीजन के जिला अस्पताल में भरती करावल गइल बा.
यूपी से राज्यसभा के एगारह गो सीटन ला होखे वाला चुनाव खातिर काल्हु बसपा का तरफ से सतीश चन्द्र मिश्र आ अशोक सिद्धार्थ आपन परचा दाखिल कइलें. कांग्रेस कपिल सिब्बल के यूपी से टिकट दिहले बिया बाकिर ओकरा लगे जीते जोग वोट नइखे. सुने में आवत बा कि बाकी वोट के जुगाड़ सपा से चिरौरी क के मांग ली कांग्रेस. सपा का लगे अधिका वोट बा.
विधानो परिषद के 13 सीट खातिर वोट होखे वाला बा. काल्हु बसपा के तीन गो उमीदवारन के परचा दाखिल भइल आ अब ले नव जने आपन परचा दाखिल कइले बाड़े. अगर सीट से अधिका लोग परचा दाखिल करी तबे वाट करावे के जरुरत पड़ी.


text:
पाण्डे के प्रश्न....
नाहीं त लागी मिर्ची के मर्चा
कपारे पे आयल हौ फिन से दिवारी
देश कइसे चली अब बतावा तिवारी ?
लक्ष्मी के पाले लक्ष्मी जी गइलिन
देश कइसे चली अब बतावा तिवारी ?
देश कइसे चली बतावा तिवारी ?
देश कइसे चली अब बतावा तिवारी ?
नीचे से दीया सलाई जलावा
देश कइसे चले अब बतावा तिवारी?
पसारे ली हथवा जनाना हो पाण्डे,
चुनावन में देखा प्रजा के ढिठाई,
कि नेता से कइसे उ जोहे मिठाई,
जहां भोट दारू के बदले दियाइ,
त कइसे ना रजवा सलाई जराई।
जहां बड़का कॉलेजवा पढ़ावे गद्दारी,
त कइसे ओराइ उहाँ के अन्हारी?
अब कइसे बता पइहें कवनो तिवारी,
कि अइसन देवारी कि कइसन देवारी।


text:
मंत्री जी अब त उठ जा
चुनाव के सब वादा भुला गईलs
जनता के बहुत गुमराह कईलs
देश के गद्दी से हट जा
मंत्री जी अब त उठ जा
लाउडस्पीकर में रतिया-भर चिल्लैला
सुतल-जियल सबके मुश्किल कईलs
सरबत पीयाइके वोट मंगलs
मंत्री जी हमसे बहुत दगा कईलs
पोस्टर-फोटो घरवा पर चिप्कौला
दुआर पर भिक्षुक बनके हाथ फैलौला
मोह-दया करके हम वादा कईनी
मंत्री जी पर हम वोट नष्ट कईनी
टीवी पर चुनाव समाचार देखनी
सबसे पार्टी के हम बडाई कईनी
संत्री-तंत्री से भी वोट डलवौनी
मंत्री जी के हम जय-जयकार कईनी
चुनाव जीतके मंत्री जी पलट गईलन
धक्का मारके सबके बाहर कईलन
महँगाई और आतंकवाद मुद्दा बन गईल
मंत्री जी के भाषण पहिला पेज पर छप गईल
राजनीति के दाँव-पेच हमार समझ में ना बा
दल-बदलू नेता लोगन के चाल काबू में ना बा
अगिला चुनाव में मंत्री के बाजा बजा जा
नहीं त हे इश्वर ! मंत्री जी के अब तू उठा जा
दिलसे बोलs - "मंत्री जी अब त उठ जा"
खिलके बोलs - "मंत्री जी अब त उठ जा"
मिलके बोलs - "मंत्री जी अब त उठ जा"
खुलके बोलs - "मंत्री जी अब त उठ जा"
शैलेश मिश्र ( अमेरिका )
१३ नवम्बर २००८


text:
भउजी हो!
का बबुआ?
दमदा त बड़ा दमदार निकलल.
आजुए थोड़े निकलल ह. ऊ त शुरुए से दमदार रहल. ना त अइसन पिरिया बेटी ले के चल जाइत.
बाकिर देखते देखत कतना के औकात हो गइल ओकर !
का करे? सास ससुर कुछ दिहले ना कहलें कि ए बबुआ बेटी दे दिहनी बाकी तू खुदे बटोर लीहऽ. आ ऊ इहे कइलसि त एहमें खराबी का बा? के अपना दमाद के ना देव औकात भर?
काश हमरो सास ससुर अइसने रहीत.
त फेर हमनी में से केहु जियतो ना बाँचल रहीत, ए बबुआ.
ठीके कहत बाड़ू भउजी. छोड़ऽ एह सब बात के. बाकिर पता ना काहे लोग कहत आइल बा कि “नानी के धन, बेइमानी के धन, आ जजमानी के धन फरे ना!”
ए कहाउत में ससुरारी के धन कहाँ कहल बा ?
बात त ठीक पकड़लू. बाकिर लोग पकड़े तब नू.
त सोझ सोझ काहे ना बतियाईं?
अरधो कहे त सरबो बूझे, सरबो कहे त बरधो बूझे. आ बरधा तब सींग नू मारे लगीहें स भउजी.
ठीक कहतानी बबुआ. आईं अँचरा में लुका जाईं.


text:
अनुच्छेद 370
भारत के संबिधान के अनुच्छेद 370 जम्मू अउरी काश्मीर राज्य के खुदशासित (ऑटोनॉमस) दर्जा देला। ई अनुच्छेद भारतीय संबिधान के भाग-21 (Part XXI) टंपरेरी, ट्रांजिशनल आ इस्पेशल प्राबिधान में लिखल गइल बाटे। जम्मू काश्मीर के संबिधान सभा के एकरे गठन के बाद ई पावर दिहल गइल कि ऊ ओह अनुच्छेद सभ के ड्राफ्ट करे जे एह राज्य पर लागू होखिहें या अनुच्छेद 370 के भंग करे। जम्मू काश्मीर के संबिधान सभा, आगे चल के राज्य खाती संबिधान बनवलस आ खुद के भंग क लिहलस, अनुच्छेद 370 के उठा लेवे के अनुशंसा (रिकमेंडेशन) कइले बिना, एह कारण अनुच्छेद 370 के भारत के संबिधान के परमानेंट चीज होखे के मानद मिल गइल।


text:
दीपा नारायण भोजपुरी सिनेमा के महिला निर्माता हई आ अपना फिल्म “कब होई गवनवा हमार” खातिर राष्ट्रीय पुरस्कार जीत चुकल बाड़ी. दीपानाराण “कब कहब तू आई लव यू”, “ई रिश्ता अनमोल बा”, “कानून हमरा मुट्ठी में, आ “तू बबुआ हमार” जइसन सफल आ हिट फिल्म बना चुकल बाड़ी. अब उनुकर एगो नया फिल्म “फौजी” रिलीज होखे जा रहल बा जवना के नायक बाड़े भोजपुरी सिनेमा के “मर्द” अभिनेता शिवम तिवारी. कहली कि एह फिल्म में फौजी जीवन के बहुते अनछुवल पहलू देखावल गइल बा. कइसे एगो फौजी सरहद पर दुश्मन से लड़े का साथ साथ देश में खोखड़ हो चुकल व्यवस्थो से लड़े के पड़त बा ओकरा. फौजी के संगीत राज सेन आ आरपी ठाकुर के, नृत्य निर्देशन ओमी के आ कैमरा जगमिंदन हुन्डाल के बा. फिल्म् में शिवम तिवारी आ रानी चटर्जी का साथ विनय बिहारी, मनोज टाइगर, प्रिया शर्मा, सुधीर दलवी, दीपक भाटिया, समीर शेख आ संजय श्रीवास्तव बाड़े. सुदीप पाण्डे एगो मेहमान भूमिका में शामिल बाड़न. अपना बारे में बतावत दीपा नारायण कहली कि सिनेमा बनावल आ गीत गावल दीपा नारायण के पैशन ह आ अबले ऊ नाहियो त अठारह भाषा में गा चुकल बाड़ी. कहली कि अगर मौका मिलल त अतने भाषा में सिनेमो बनावे के कोशिश करीहें.
(स्रोत – समरजीत)


text:
अनिल एंड अनिल फिल्म्स एंटरटेनमेंट के बैनर तले बनल भोजपुरी फिलिम “कच्चे धागे” ले आवत बाड़े निर्माता अनिल कुशवाहा.
अनिल कुशवाहा के अबले दू गो फिलिम रिलीज हो चुकल बा. पहिला रहे “आवऽ ना ओढा दी ओढनिया ए राजाजी” आ दुसरकी रहल “लहू के दो रंग“. दुनु फिलिम पूरा भारत में निकहा बिजनेस कइली सँ. “कच्चे धागे” इनकर तिसरकी फिलिम ह. एह तीनो के निर्देशन प्रेमी नवहियन के चर्चित निर्देशक मंजुल ठाकुर कइले बाड़न जे अनेके हिन्दीओ फिलिम निर्देशित क चुकल बाड़े आ अनेके बड़हन निर्देशकन साथे काम कइले बाड़े.
एही साल रिलीज होखे वाली “कच्चे धागे” ले गाना बहुते बढ़िया आ मनोरंजन से भरल बाड़ी स.
नायक हउवें खेसारी लाल यादव जिनका बारे में निर्माता अनिल कुशवाहा के कहना बा कि खेसारी बढ़िया गायक आ अभिनेता होखला का साथही बढ़िया इंसानो हउवन आ बुरा वक्त अइला प निर्माता के भरपूर सहयोग देले.
फिलिम के शूटिंग गुजरात के राजपीपला के खुबसूरत लोकेशन पर भइल बा.
कास्ट आ क्रेडिट
निर्माता अनिल कुशवाहा, निर्देशक मंजुल ठाकुर, लेखक मनोज कुशवाहा, संगीतकार अविनाश झा, फाइट मास्टर हीरा यादव, डांस डायरेक्शन रामदेवन, अन्थोनी, अउर राजीव दिनकर, गीतकार प्यारे लाल यादव, कृष्णा बेदर्दी, अउर आजाद सिंह, डी ओ पी फ़िरोज़ खान.
मुख्य कलाकार – खेसारी लाल यादव, स्मृति सिन्हा, संजय पाण्डेय, रत्नेश बरनवाल, गोपाल राय, किरण यादव, अभय गुप्ता, राजीव दिनकर, प्रेम दुबे, अंजनी श्रीवास्तव, मनोज सिंह टाइगर, प्रेम दुबे, सीमा सिंह अउर ग्लोरी.
(संजय भूषण पटियाला)


text:
भोजपुरी एक्शन स्टार विराज भट्ट आ हॉट गर्ल अक्षरा सिंह के जोड़ी के फिलिम ‘दौलत की जंग’ फेरु प्रदर्शन से पहिलहीं से चरचा में बावे. किशोरी फिल्म्स के बैनर तले बनल एह फिलिम के निर्माता धुपेन्द्र भगत, निर्देशक रत्नेश सिन्हा, गीतकार दिनेश दिलकश, संगीतकार सुरेश आनंद, सह निर्माता मानकी देवी अउर लखमती देवी, कार्यकारी निर्माता राजा अउर जेपी, कैमरा मैन अश्विन प्रभाकर, आ मारधाड़ निदेशक सिंह इज किंग हउवें.
एह फिलिम के शूटिंग बिहार के सिवान में भइल बा.
फिलिम के मुख्य कलाकारन में विराज भट्ट, अक्षरा सिंह, कृष्णा भट्ट, तनुश्री, अवधेश मिश्रा, अली खान, गुरुबचन सिंह, आ आनंद मोहन शामिल बाड़ें. ग्लोरी सुनिता पांडे के दिलकश आयटम नंबर बा.
बतावल जात बा कि एह फिलिम के बनावे में पूरा लगन से मेहनत भइल बा. हालफिलहाल एकर एडिटिंग के काम मुंबई में चलत बा.
(शशिकांत सिंह, रंजन सिन्हा)


text:
काल्ह ले एगो सामान्य दीखत देहरादून के बेटी मोनिका सिंह आजु भोजपुरी सिनेमा के स्टार बन गइल बाड़ी, उनकर नाम जुबान पर आवते राष्ट्रीय नाट्य विद्यालय, नई दिल्ली के एगो कामयाब छात्रा के चेहरा सामने आ जाला. भोजपुरी फिलिम “एलान बा” से सुर्खियन में आइल मोनिका सिंह बत्रा अब भोजपुरी में हॉट केक बन गइल बाड़ी, हर निर्माता के पहिला पसंद. मोनिका के कईएक भोजपुरी फिलिम आवे वाली बाड़ी स. बाकिर फिलहाल उ ˜हम हैं जोशीले” से चरचा में बाड़ी.
“हम हैं जोशीले” में अपना रोल के दमदार बतावे वाली मोनिका के कहना बा कि उनका के एह फिलिम में नया अवतार में देखल जाई. निर्माता-निर्देशक अनिल सिनकर के एह फिलिम में मोनिका खेसारी लाल यादव संगे काम कइले बाड़ी. एह अनुभव के मोनिका बहुते बढ़िया बतावत कहली कि खेसारी लाल जी का साथे काम करत नीमन लागल.
कमे समय में भोजपुरी सिनेमा में मिलल अपना सफलता का बारे में मोनिका के कहना रहे कि अगर कलकार में दम बा त सभे ओकरा के पसंद करी. एहिजा प्रतिभा के पूजा होले. अगर प्रतिभा बा त सबकुछ बा ना त कुछउ नइखे. कहली कि फिलिम में आवे से पहिले पूरा तइयारी क लिहले रही. दर्शक हमरा काम के पसंद कइले आ निर्माता लोग के लागल कि हम बढ़िया कर सकीले. इहे हवे हमरा सफलता के राह.
कवनो खास किरदार करे के ईच्छा का बारे में मोनिका के कहना बा कि बहुते अइसन किरदार बा जवन उ इल चहीहें बाकिर समय से पहिले ना. जब समय आई त ओह किरदारन में नजर आईए जाएब. आगे के अबही कुछ सोचले नइखी मोनिका बाकिर कहली कि हर आदमी के अपना आवेवाला दिन का बारे में सोचे के चाहीं. अपना बारे में कहली कि जब समय मिली त सोच लीहें.
(संजय भूषण पटियाला)


text:
कोइलीदार फर
कोइलीदार फर सभ अइसन फर होलें जिनहन के गुद्दा के बीच में एक ठो कड़ेर खोल में एकर बीया सुरक्षित रहे ला। बीच वाला एही कड़ेरका हिस्सा के कोइली भा गुठली कहल जाला। एकर सभसे नीक उदाहरन आम के फल बाटे। आम के अलावा अउरी कई तरह के फल सभ कोइली दार फर के श्रेणी में आवे लें, उदाहरन खातिर कॉफ़ी, जुजुबे, आ नारियल बर्ग के सगरी फेड़, (जइसे नारियल, खजूर, छोहारा) आडू, ऑलिव, बादाम इत्यादि।
एकरे अलावा इनहन में कई ठो अइसन फर भी होलें जिनहन में एक्के साथ कई ठे कोइली आ गुद्दा वाली इकाई सभ आपस में चपकल रहे लीं आ एक ठो फल के रूप में लउके लीं। उदाहरण खातिर तूत या काली मरिच के फल (नीचे चित्र देखीं) में एक साथ ढेर सारा बहुत नक्खी-नक्खी कोइली वाला फल के लड़ी नियर होला। अइसन लड़ी सभ के एक ठो इकाई के अंगरेजी में ड्रुपलेट कहल जाला।


text:
Rahul taught Sam Pitroda a lesson or two….
Sam Pitroda must not be prepared for the lesson he had to take from Rahul Gandhi. Both were touring Amethi when a group complained Rahul of frequent power-cuts. Pitroda talking like a techn0crat said that these areas need Solar Farm when Rahul cautioned him that the problem was more complicated. Pitroda understood soon, “Politically may be, but not otherwise.
राहुल का साथे अमेठी दौरा पर गइल सैम पित्रोदा के बुझा गइल होखी कि राजनीति ना त साँच बोले ना साँच का पजरा जाले. कुछ लोग जब राहुल से शिकायत कइल कि
बिजली नइखे आवत त सैम पित्रोदा कह बइठलन कि सही समाधान अइसनका इलाका में सोलर फार्म बनावल होखी बशर्ते लोग पइसा देबे के तईयार होखे. राहुल गाँधी उनका के इशारा कइले कि एहिजा ई सब कहल ठीक ना होखी. लोग के आपन समस्या बा. लोग पइसा देबे के तइयार ना होखी.
पित्रोदा के जाने के चाही कि देश के अधिकतर जनता बिजली के भुगतान ना करे के चाहे आ गाँव देहात, शहर के भीड़भाड़ वाला इलाकन में कँटिया फँसा के बिजली चोरावल आम बाति बा. दुकानदार आ व्यवसायी जेनरेटर के खरचा बरदाश्त कर लीहें बाकिर बिजली के सही भुगतान करे के ना चाहस. हर राजनीतिक दल एह बात के बढ़ावा देलन आ सरकारो अइसने करेले लोग के मुफ्त बिजली दे के. परिणाम होला कि बिजली उत्पादन केन्द्रन के सही रखरखाव ना हो पावे, नया नया बिजलीघर बनावे में दिक्कत होले आ बिजली के समस्या बढ़ते जात बा.


text:
संपत्ति खाती भाई अपना भाई के जान के दुश्मन बनल, गोली मार के हत्या
- टीबीएच न्यूज़ |
जमीन अवुरी संपत्ति के विवाद में एगो भाई अपना भाई के जान के दुशमन बन गईल। पछिला कुछ साल से चलत विवाद में शुक्रवार के सबेरे बड़ भाई अपना छोट भाई के छाती में गोली मार देलस, जवना से ओकर जगहे प मौत हो गईल।
घटना के बारे में मिलल जानकारी के मुताबिक पटना जिला के बिहटा के शक्तिनगर में छोटन यादव के अपना छोट भाई रामाशंकर यादव से पछिला कुछ साल से जमीन अवुरी संपत्ति के मामला में विवाद चलत रहे।
बतावल जाता कि शुक्रवार के सबेरे ए मामला में दुनों भाई के बीच झगड़ा शुरू हो गईल। दुनों ओर से होखत बकझक के बीच मारपीट शुरू हो गईल। एही बीच छोटन आपन छोट भाई रामाशंकर के छाती में ताबतोड़ दु गोली मार देले। गोली चलवला के बाद छोटन मौका से फरार हो गईल। आसपास के लोग रामाशंकर के अस्पताल ले जाए के कोशिश कईले, लेकिन गोली लागे से उनुकर मौत हो गईल रहे।
ए मामला में बतावल जाता कि एकरा से पहिलहू एक बेर छोटन आपन भाई रामाशंकर प गोली चलवले रहले लेकिन ओ समय उन उनुकर जान बाच गईल रहे। रामाशंकर जमीन खरीदे-बेचे के काम करत रहले।
घटना के सूचना मिले प मौका प पहुंचल पुलिस लाश के अपना कब्जा में लेके पोस्टमार्टम खाती भेज देलस। फिलहाल पुलिस मामला के जांच पड़ताल में जुटल बिया।
First Update: 10 August, 2018 11:46 AM


text:
हरिओम प्रोडक्शन के बैनर तले बनने जा रही भोजपुरी फिल्म ‘दिल दीवाना बिन सजना’ की शूटिंग गुजरात के राज पीपला शहर में 18 जनवरी से की जायेगी। निर्माता रणजीत सिंह नेगी, निर्देशक अमित कुमार मुन्ना, लेखक कुमार संतोष गीत बिनय बिहारी, संगीत विमल राज, दामोदर राव, संवाद शामली, नृत्य महेश आर. आचार्य, एक्शन रमाकांत मिश्रा, छायांकन शानू सिन्हा, आर्ट दिलीप शाह एवं पी. आर ओ संजय भूषण पटेल। मुख्य कलाकार अविनाश शाही, रानी चटर्जी, कुनाल सिंह, निलीमा सिंह, सोनाली जोशी, सीमा राजपूत, नीतू सिंह, सोनिया मिश्रा, माधुरी मिश्रा, दीप श्रेष्ठ, डा. श्रीकांत चतुर्वेदी, नीरज बादशाह, सीमा सिंह आदि हैं।
Tuesday, 17 January 2012
"दिल दीवाना बिन सजना" की शूटिंग 18 जनवरी से
हरिओम प्रोडक्शन के बैनर तले बनने जा रही भोजपुरी फिल्म ‘दिल दीवाना बिन सजना’ की शूटिंग गुजरात के राज पीपला शहर में 18 जनवरी से की जायेगी। निर्माता रणजीत सिंह नेगी, निर्देशक अमित कुमार मुन्ना, लेखक कुमार संतोष गीत बिनय बिहारी, संगीत विमल राज, दामोदर राव, संवाद शामली, नृत्य महेश आर. आचार्य, एक्शन रमाकांत मिश्रा, छायांकन शानू सिन्हा, आर्ट दिलीप शाह एवं पी. आर ओ संजय भूषण पटेल। मुख्य कलाकार अविनाश शाही, रानी चटर्जी, कुनाल सिंह, निलीमा सिंह, सोनाली जोशी, सीमा राजपूत, नीतू सिंह, सोनिया मिश्रा, माधुरी मिश्रा, दीप श्रेष्ठ, डा. श्रीकांत चतुर्वेदी, नीरज बादशाह, सीमा सिंह आदि हैं।
Subscribe to: Post Comments (Atom)


text:
फर्जी यूनिवर्सिटी
विश्वविद्यालय अनुदान आयोग का मुताबिक फर्जी यूनिवर्सिटियन के सूची
बिहार
मैथिलीयूनिवर्सिटी/विश्वविद्यालय, दरभंगा, बिहार.
दिल्ली
वाराणसेय संस्कृत विश्वविद्यालय, वाराणसी (यूपी) जगतपुरी, दिल्ली.
कामर्शियल यूनिवर्सिटी लि॰, दरियागंज, दिल्ली.
युनाइटेड नेशन्स यूनिवर्सिटी, दिल्ली.
वोकेशनल यूनिवर्सिटी, दिल्ली.
एडीआर सेन्टरिक जुरिडिकल यूनिवर्सिटी, एडीआर हाउस, 8J, गोपाल टावर, 25 राजेन्द्र प्लेस, न्यू दिल्ली – 110 008.
इण्डियन इंस्टीच्यूट आफ साइन्स एण्ड इंजीनियरिंग, न्यू दिल्ली.
कर्नाटक
बडागनवी सरकार वर्ल्ड ओपन यूनिवर्सिटी एजुकेशन सोसाइटी, गोकक, बेलगाम, कर्नाटक .
केरल
सेंट जॉन्स यूनिवर्सिटी, किशनट्टम, केरल .
मध्य प्रदेश
केसरवानी विद्यापीठ, जबलपुर, मध्य प्रदेश .
महाराष्ट्र
राजा अरबीक यूनिवर्सिटी, नागपुर, महाराष्ट्र .
तमिलनाडू
डी डी बी संस्कृत यूनिवर्सिटी, पुत्तुर, त्रिची, तमिलनाडू .
पश्चिम बंगाल
इण्डियन इंस्टीच्यूट आफ अल्टरनेटिव मेडिसीन, कोलकाता.
उत्तर प्रदेश
महिला ग्राम विद्यापीठ /विश्वविद्यालय, (वुमेन्स यूनिवर्सिटी), प्रयाग, इलाहाबाद, उत्तर प्रदेश .
गाँधी हिन्दी विद्यापीठ, प्रयाग, इलाहाबाद, उत्तर प्रदेश .
नेशनल यूनिवर्सिटी आफ इलेक्ट्रो काम्प्लेक्स होमियोपैथी, कानपुर, उत्तर प्रदेश .
नेताजी सुभअष चन्द्र बोस यूनिवर्सिटी (ओपन युनिवर्सिटी), अचलताल, अलीगढ़, उत्तर प्रदेश .
उत्तर प्रदेश विश्वविद्यालय, कोसी कलाँ, मथुरा, उत्तर प्रदेश .
महाराणा प्रताप शिक्षा निकेतन विश्वविद्यालय, प्रतापगढ़, उत्तर प्रदेश .
इन्द्रप्रस्थ शिक्षा परिषद, इंस्टीच्यूसनल एरिया, खोदा, मकनपुर, नोएडा फेज टू, उत्तर प्रदेश .
गुरुकुल विश्वविद्यालय, वृन्दावन, उत्तर प्रदेश.
चेतावनी – उपर दिहल गइल सूची अंतिम ना हऽ. एहमें कुछ अउरी फर्जी विश्वविद्यालयन के नाम हो सकेला. विद्यार्थियन के चाहीं कि कवनो कॉलेज भा विश्वविद्यालय में नाम लिखावे से पहिले पक्का तौर पर पता लगा ली कि ऊ मान्यता प्राप्त ह. हमनी के कोशिश रही कि जसहीं एह सूची में कवनो बदलाव के खबर मिले ओकरा के अपडेट कर दिहल जाव.


text:
बालीवुड फिल्म “पथ” का सात साल बाद अभिनेता हैदर काजमी आ निर्देशक शिवराम यादव के जोड़ी भोजपुरी फिल्म “रंगबाज” में जुटल बा जवना में बिहार के माफिया अपराधियन के कहानी देखावल गइल बा. हालही में गुजरात का राजपिपला में एकर चल रहल शूटिंग देखे खातिर पत्रकारन के नेवतल गइल रहे. शूटिंग देख के सभे मानल कि फिल्म शानदार तरीका से बन रहल बा आ सफल होखल गारंटीड बा. ओह दिन एगो खण्डहर में बनावल अपराधियन के ठिकाना के सीन रहे. जवना में रानी चटर्जी एगो दुल्हिन का रुप में सेट पर रहली. सीन रहे कि विलेन जबरिया उनुका से शादी करे जा रहल बा तबले नायक ओहिजा चहुँपत बा आ भीषण लड़ाई का बाद अपना नायिका के ओहिजा से सुरक्षित निकाल ले जात बा. फिल्म के एगो डायलाग जवन दर्शकन का जुबान पर चढ़ जाई ऊ रहे, “अबहिन तक त कृष्णलीला भइल ह… रामायण महाभारत त बाकिये बा. एक बार सुदर्शन चक्र घुमाइब त बिहार के जतना रावण हउवे काट के रख देब.” करीब सवा सौ कलाकारन तकनीशियन का टीम का साथ शानदार तरीका से शूटिंग करावल जा रहल बा जइसे कि हिन्दी सिनेमा में होखल करेला.
(स्रोत – शशिकान्त सिंह)


text:
झरना
झरना एक किसिम के थलरूप होला जहाँ कौनों नदी के पानी अचानक ऊँचाई से लगभग खड़ा ढाल के सहारे नीचे गिरे ला।[1][2] एह थलरूप में निर्माण नदी भा जलधारा के रस्ता में कौनों किसिम के बेवधान के कारण होला। झरना के रूप कई किसिम के हो सके ला, ई एकही सिंगल धारा के रूप में हो सके ला भा कई गो धारा में छितरा के गिरे वाला हो सके ला; एक्के बेर में पूरा पानी ऊपर से नीचे आवे वाला (सिंगल ड्रॉप) वाला हो सके ला भा सीढ़ीदार तरीका के कई टुकड़ा-टुकड़ा में पानी नीचे गिर रहल होखे (कैस्केड झरना) अइसन भी हो सके ला। झरना, जेह में पानी लगभग खड़ा ढाल के सहारे गिरे ला, ओकरा से कम ढाल वाला बाकी तब्बो बहुत तेज बहाव वाला थलरूप के अंगरेजी में रैपिड के नाँव से जानल जाला।
आमतौर पर झरना नदी के रास्ता में आवे वाली कड़ेर आ मुलायम चट्टान के अगल बगल पावल जाए से बने लें जहाँ मुलायम चट्टान जल्दी कट के बह जाले आ कड़ेरकी चट्टान बचल रह जाले जेकरा ऊपर से पानी खड़ा-खड़ा नीचे के ओर गिरे ला। एकरे अलावा अउरी कई तरह के कारन से झरना के निर्माण हो सके ला।
भूगोलीय चक्र (जेकरा के नदी द्वारा कटाव चक्र भी कहल जाला) में झरना के नदी के युवाअवस्था के थलरूप मानल जाला। इहो मानल जाला कि आमतौर पर झरना छोट-छोट जलधारा आ नद्दी सभ के बिसेस्ता हवे, हालाँकि, कुछ बहुत बिसाल नदी सभ भी झरना बनावे लीं जइसे कि नियाग्रा के झरना।[3]
प्रकारसंपादन
झरना के पानी कवना तरीका से ऊपर से नीचे उतरत बा, एह पूरा चीज के रूप आ आकृति कवना किसिम के बा, एह आधार पर झरना सभ के कई प्रकार बतावल जाला। नीचे कई स्रोत[4][5][6] से इनहन के नाँव आ बिबरन ले के प्रस्तुत कइल गइल बा:
- प्लंग (Plunge)
अइसन झरना जेह में पानी एकदम से सीधा नीचे के ओर गिरे आ पाछे के चट्टान रुपी देवाल से बहुत संपर्क न रहे। एह अरथ के अनुसार ई लटक झरना भी कहल जा सके ला।
- कैस्केड (Cascade)
पानी कई धारा में बंटे ला आ फिर जुड़े ला। मने कि अइसन झरना जेह में चाकर छितराइल रास्ता में बीचा बीचा में चट्टान के उभार देखाई पड़े। इनहन के छितरा झरना कहल जा सके ला।
संदर्भसंपादन
- ↑ Editors, The. "Waterfall | geology" (English में). Britannica.com. पहुँचतिथी 2018-05-11.
- ↑ "waterfall Meaning in the Cambridge English Dictionary" (English में). Dictionary.cambridge.org. 2018-05-07. पहुँचतिथी 2018-05-11.
- ↑ Grove Karl Gilbert; Albert Perry Brigham (1902). An Introduction to Physical Geography (English में). D. Appleton.
- ↑ "How Many Types of Waterfalls Are There?". WorldAtlas.com. पहुँचतिथी 2018-10-04.
- ↑ "Waterfall types". Suomenvesiputoukset.fi. पहुँचतिथी 2018-10-04.
- ↑ "Eastern Waterfall Guide - Waterfall Classification". Aria-database.com. पहुँचतिथी 2018-10-04.


text:
अबले बहराइच रैली के अनुमति ना दिहलसि जिला प्रशासन
बहराइच 06 नवम्बर (वार्ता) उत्तर प्रदेश के बहराइच मे आठ नवम्बर के होखे वाला नरेन्द्र मोदी के रैली ला अबही ले जिला प्रशासन मंजूरी नइखे दिहले जबकि प्रदेश के तमाम आला अधिकारी रैली स्थल के दौरा क चुकल बाड़े.
जिलाधिकारी किंजल सिंह आज एहिजा प्रेस कांफ्रेंस मे बतवले कि अबही ले भाजपा नेता नरेन्द्र मोदी के रैंली के मंजूरी नइखे दीहल गइल. जबकि दोसरा ओर भाजपा नेता रैली के तइयारी में जोर शोर से लागल बाड़े.
जिलाधिकारी कहलन कि रैली के सुरक्षा ला भाजपा अबही ले कुछ नइखे कइले. हेली पैड अबही ले नइखे बनल. जइसहीं काम पूरा हो जाई मंजूरी दे दीहल जाई.


text:
अमिताभ बच्चन
सहस्राब्दिक के महानायक कहे जाने वाले लीजेंड अभिनेता अमिताभ। 1970 के दशक में बॉलीवुड सिनेमा के 'एंग्री यंग मैन' कहलाए। और भारतीय फिल्म इतिहास के सबसे महत्वपूर्ण शख्सियत बन गए। अपने फिल्मी कैरियर में बिग बी के नाम से मशहूर अमिताभ ने अनेकों सम्मान जीते जिसमें उन्हें 4 बार नेशनल फिल्म अवार्ड्स से नवाजा गया। खास बात ये कि उनमें से तीन बार बेस्ट एक्टर की श्रेणी में मिला। 14 बार फिल्म फेयर अवार्ड्स फिल्म फेयर अवार्ड्स में सबसे ज्यादा बार बेस्ट एक्टर और बेस्ट सपोर्टिंग एक्टर के लिए नामांकित होने का रिकॉर्ड बरकरार रखा। एक्टिंग के साथ प्लेबैक सिंगर, फिल्म निर्माता, टेलीविजन प्रस्तोता के रूप में भी शानदार छाप। भारतीय संसद के सदस्य रहे 1984-1987
मूल नाम: अमिताभ हरिवंश बच्चन
जन्मतिथि: 11 अक्टूबर 1942 राशि: तुला कद: 6 फुट 3 इंच बाल का रंग- काला आंख का रंग- काला जन्म स्थान- इलाहाबाद( उत्तर प्रदेश) धर्म- हिंदू शिक्षा- शेरवुड कॉलेज नैनीताल, और किरोड़ीमल कॉलेज दिल्ली युनिवर्सिटी नई दिल्ली वैवाहिक स्थित: विवाहित भाषा: हिंदी अंग्रेजी, पंजाबी
पसंददी अभिनेत्री: जया भादुड़ी, ऐश्वर्या राय पसंदीदा फिल्म: गंगा जमुना और प्यासा भोजन- भारतीय शाकाहारी भोजन
11 अक्टूबर 1942 को इलाहाबाद(उ.प्र.) में हिंदू कायस्थ परिवार में जन्म। इनके पिता डॉ. हरिवंश राय बच्चन हिंदी के मशहूर कवि मां तेजी बच्चन फैसलाबाद के सिख-पंजाबी परिवार से थी। गौरतलब है कि फैसलाबपाद अब पाकिस्तान में है। अमिताभ बच्चन का प्रारंभिक नाम भारतीय स्वतंत्रता संघर्ष के दौरान 'इंकलाब जिंदाबाद' के नारे से प्रेरित होकर 'इंकलाब' रखा। बाद में मशहूर कवि सुमित्रानंदन पंत के सुझाव पर हरिवंश राय ने नाम बदलकर अमिताभ रख दिया। जिसका अर्थ होता है 'प्रकाश जो कभी बुझता नहीं'. हलांकि इनका सरनेम श्रीवास्तव था लेकिन अमिताभ के पिता ने बच्चन उपनाम अपना लिया। इसी उपनाम से उनके सारे कार्य प्रकाशित होते थे। अमिताभ ने इसी उपनाम के साथ फिल्मों में प्रवेश किया। और यह उपनाम सभी सार्वजनिक कार्यों में इस्तेमाल होने लगा। अमिताभ ने इलाहाबाद के जनाना प्रोबधिनी एंड ब्वायज हाईस्कूल से स्कूलिंग।दिल्ली यूनिवर्सिटी के किरोड़ीमल कॉलेज से बीएससी। अमिताभ ने फिल्मों में प्रवेश से पहले कलकत्ता में शिपंग फर्म बर्ड एंड कंपनी के लिए बतौर फ्रेट ब्रोकर काम किया। अमिताभ ने फिल्म अभिनेत्री जया भादुड़ी से शादी की। इनकी दो संतानें हैं- श्वेता नंदा और अभिषेक बच्चनअभिषेक भी एक अभिनेता हैं जिन्होंने मशहूर अभिनेत्री ऐश्वर्या राय से शादी की।
1969 - सात हिंदुस्तानी, भुवन सोम 1971 - परवाना, आनंद, बॉम्बे टॉकीज, गुड्डी प्यार की कहानी 1972 - संजोग, बंसी बिरजू, पिया का घर, एक नजर, बावर्ची, रास्ते का पत्थर, बॉम्बे टू गोवा 1973 - बड़ा कबूतर, बंधे हाथ, जंजीर, गहरी चाल, अभिमान सौदागर, नमक हराम 1974 - कुंवारा बाप, दोस्त, कसौटी, बेनाम, रोटी कपड़ा और मकान, मजबूर 1975 - चुपके-चुपके, फरार, मिली, दीवार, जमीर, शोले, 1976 - दो अंजाने, छोटी सी बात, कभी-कभी, हेरा-फेरी 1977 - अलाप, चरणदास, अमर,अकबर,एंथॉनी, शतरंज के खिला़ड़ी, अदालत, इमान धरम, खून पसीना, परवरिश 1978 - बेशर्म, गंगा की सौगंध, कसमे वादे, त्रिशूल, डॉन, मुकद्दर का सिकंदर 1979 - द ग्रेट गैंबलर, गोलमाल, जुर्माना, मंजिल, मि. नटवरलाल, काला पत्थर, सुहाग 1980 - दो और दो पांच, दोस्ताना, राम बलराम, शान 1981 - चश्मे बद्दूर, कमांडर, नसीब, बरसात की एक रात, विलायती बाबू, लावारिस, सिलसिला, याराना, कालिया 1982 - सत्ते पे सत्ता, बेमिसाल, देशप्रेमी, नमक हलाल, खुद्दार, शक्ति 1983 - नास्तिक, अंधा कानून, महान, पुकार, कुली 1984 - इंकलाब, शराबी 1985 - गिरफ्तार, मर्द 1986 - आखिरी रास्ता 1987 - जलवा, कौन जीता कौन हारा 1988 - शूरमा भोपाली, शहंशाह, हीरो हीरालाल, गंगा जमुना सरस्वती 1989 - बंटवारा, तूफान, जादूगर, मैं आजाद हूं 1990 - अग्निपथ, आज का अर्जुन 1991 - हम, अजूबा, इंद्रजीत, अकेला 1992 - खुदा गवाह 1994 - इंसानियत 1996 - तेरे मेरे सपने 1997 - मृत्युदाता 1998 - मेजर साब, बड़े मिया छोटे मियां 1999 - लाल बादशाह, सूर्यवंशम, हिंदुस्तान की कसम, कोहराम ? हेलो ब्रदर, बीवी नं-1 ? 2000 - मोहब्बतें 2001 - एक रिश्ता, लगान, अक्स, कभी खुशी कभी गम 2002 - आंखें, हम किसी से कम नहीं, अग्निवर्षा, कांटे 2003 - खुशी, अरमान, मुंबई से आया मेरा दोस्त, बूम, बागबान, फंटूश 2004 - खाकी, ऐतबार, रुद्राक्ष, इंसाफ, देव, लक्ष्य, दीवार, क्यों हो गया ना, हम कौन हैं, वीर-जारा, अब तुम्हारे हवाले वतन साथियों 2005 - ब्लैक, वक्त : दे रेस अंगेस्ट टाइम, बंटी और बबली, परिणीता, पहेली, सरकार, विरुद्ध, रामजी लंदनवाले, दिल जो भी कहे, एक अजनबी, अमृतधारा 2006 - फैमिली, डरना जरूरी है, कभी अलविदा न कहना, बाबूल 2007 - एकलव्य: द रायल गार्ड, निशब्द, चीनी कम, शूटआउट एट लोखंडवाला, झूम बराबर झूम, राम गोपाल वर्मा की आग, ओम शांति ओम 2008 - जोधा अकबर, भूतनाथ, सरकार, सरकार राज, द लास्ट लीयर, गॉड तुस्सी ग्रेट हो 2009 - जॉनी मस्ताना, दिल्ली- 6, अलादीन, एक्सक्लूजन, तलिस्मान, जमानत, शांताराम, पा 2010 - रण, तीन पत्ती, कंधार
1970 बेस्ट न्यूकमर सात हिंदुस्तानी के लिए 1970 - सरस्वती अवार्ड आनंद के लिए 1971 - फिल्मफेयर बेस्ट सपोर्टिंग एक्टर अवार्ड आनंद के लिए 1971 - बेस्ट एक्टर इन सपोर्टिंग रोल, आनंद के लिए 1973 - फिल्मफेयर बेस्ट सपोर्टिंग एक्टर अवार्ड नमक हराम के लिए 1975 - बेस्ट एक्टर फॉर मिली 1977 - फिल्म फेयर बेस्ट एक्टर अवार्ड अमर अकबर एंथॉनी के लिए 1978 - फिल्मफेयर बेस्ट एक्टर अवार्ड डॉन के लिए 1980 - उत्तर प्रदेश सरकार द्वारा अवध सम्मान 1984 - पदमश्री, भारत सरकार का चौथा बड़ा नागरिक सम्मान 1989 - रोटरी क्लब ऑफ बॉम्बे (मुंबई) द्वारा लाइफटाइम अचीवमेंट अवार्ड 1990 - फिल्मफेयर लाइफटाइम अचीवमेंट अवार्ड,पहले प्राप्तकर्ता 1991 - फिल्म हम के लिए फिल्म फेयर बेस्ट एक्टर अवार्ड 1991 - अग्निपथ के लिए नेशनल फिल्म अवार्ड फॉर बेस्ट एक्टर 1995 - उत्तर प्रदेश सरकार द्वारा उत्तर प्रदेश का श्रेष्ट नागरिक सम्मान 'यश भारती सम्मान' 1997 - 'प्रतिष्ठति पूर्व छात्र अवार्ड' राजधानी के सबसे बड़े केंद्रीय विश्वविद्यालय के प्लेटिनम जुबली उद्घाटन समारोह के मौके पर 2000 - फिल्मफेयर सुपर स्टार ऑफ द मिलेनियम फिल्मफेयर बेस्ट सपोर्टिंग एक्टर अवार्ड फिल्म मोहब्बतें के लिए आईआईएफए स्पेशल ऑनररी अवार्ड बेस्ट आर्टिस्ट ऑफ मिलेनियम, हीरो हंडा एंड फाइल स्टारडस्ट मैग्जीन द्वारा बॉलीवुड पीपुल्स च्वाइस अवार्ड्स: बेस्ट सपोर्टिंग एक्टर फॉर मोहब्बतें आल इंडिया क्रिटिक्स एसोसिएशन (aica): बेस्ट एक्टर अवार्ड सूर्यवंशम के लिए सैंसुई व्यूवर्स च्वाइस अवार्ड्स: बेस्ट सपोर्टिंग एक्टर मोहब्बते के लिए स्क्रीन वीडियोकॉन अवार्डस: बेस्ट एक्टर अवार्ड कौन बनेगा करोड़पति के लिए 2001 - इंडियन टैली अवार्ड: टीवी पर्सनैलिटी ऑफ द इयर कौन बनेगा करोड़पति के लिए हीरो-हंडा इंडियन टेलीविजन अकाडमी अवार्ड: बेस्ट हॉस्ट फॉर कौन बनेगा करोड़पति जी गोल्ड अवार्डस: क्रिटिक्स अवार्डस फॉर बेस्ट मेल फार मोहब्बतें आईआईएफए बेस्ट सपोर्टिंग एक्टर अवार्ड फॉर मोहब्ब्तें बॉलीवुड मूवी अवार्ड: क्रिटिक्स अवार्ड मेल फार मोहब्बतें फिल्मफेयर क्रिटिक्स अवार्ड फार बेस्ट परफार्मेंस फार अक्स पद्मभूषण, भारत सरकार द्वारा, इंडिया का तीसरा बड़ा नागरिक सम्मान 2002 दयावती मोदी अवार्ड, भारत में कला संस्कृति और शिक्षा के क्षेत्र से जुडा़ बड़ा सम्मान राष्ट्रीय किशोर कुमार अवार्ड, मध्य प्रदेश सरकार द्वारा, बेहतरीन अभिनय और फिल्म इंडस्ट्री में योगदान के लिए आईआईएफए पर्सनाल्टी आफ द ईयर आईकान ऑफ द मिलेनियम अवार्ड 32वें रूपा एआईएफए अवार्ड बांद्रा में लाइफटाइम अचीवमेंट अवार्ड सैंसुई व्यूवर्स च्वाइस मूवी अवार्डस द्वारा इंडियन टेलीविजन: बेस्ट टेलीविजन एंकर अवार्ड कौन बनेगा करोड़पति के लिए इंडियन टेली अवार्ड्स: टीवी एंकर आफ द ईयर फार कौन बनेगा करोड़पति के लिए 2003 एमटीवी लाइक्रा अवार्ड्स: महा स्टाइल आईकान ऑफ द इयर (पहले प्राप्तकर्ता) बॉलीवुड का लाइफटाइम अचीवमेंट अवार्डस: लंदन बेस्ड एशियन गिल्ड द्वारा लाइफटाइम अचीवमेंट अवार्ड: संगीत सेरेमनी अवार्ड में फिल्मफेयर पावर अवार्ड स्टार स्क्रीन अवार्ड जोड़ी नं-1 हेमामालिनी के साथ, बागबां के लिए डिस्टिंक्शन इन एक्टिंग अवार्ड फार बागबां स्टारडस्ट अवार्ड फार लाइफटाइम अचीवमेंट सत्यजीत रे लाइफटाइम अचीवमेंट अवार्ड जी सिने अवार्ड फार लाइफटाइम अचीवमेंट बॉलीवुड मूवी अवार्ड: मोस्ट सेंसेनल एक्टर फार कांटे एफपीएफएसी अचीवर अवार्डस: अचीवर ऑफ द ईयर अवार्ड 2004 गोल्डन ग्रेड अवार्ड स्पेशल अवार्ड फार द फिल्म बागबां मोस्ट आउटस्टैंडिंग परसनैलिटी रेडियो वाइस ऑफ द ईयर अवार्ड सैंसुई व्यूवर्स च्वाइस मूवी अवार्डस: पर्सनैल्टी ऑफ द ईयर स्पोर्ट्स वर्ल्डस जोड़ी ऑफ द ईयर हेमामालिनी के साथ बागबां के लिए आनररी डॉक्टरेट झांसी विश्वविद्यालय द्वारा लिविंग लीजेंड अवार्ड फिक्की द्वारा 2005 दीनानाथ मंगेशकर अवार्ड फिल्म और संगीत में योगदान के लिए स्टार स्क्रीन अवार्ड बेस्ट एक्टर फार ब्लैक फिल्मफेयर क्रिटिक्स अवार्ड फार बेस्ट परफार्मेंस फार ब्लैक फिल्मफेयर बेस्ट एक्टर अवार्ड फार ब्लैक स्पेशल अवार्ड फार द फिल्म ब्लैक बेस्ट एक्टर फार ब्लैक 'मोस्ट पापुलर स्टार इन इंडिया' हंसा रिसर्च के नये सिंडिकेटेड स्टडी सेलेब्रटी ट्रैक में आंके गए द इंटरनेशनल जेमोलॉजिकल इंस्टीट्यूट द्वारा डायमंड ऑफ इंडिया अवार्ड इंडियन टेली अवार्डस: बेस्ट एंकर अवार्ड फार कौन बनेगा करोड़पति-2 2006 स्टारडस्ट स्टार ऑफ द इयर अवार्ड- मेल फॉर ब्लैक नेशनल फिल्म अवार्ड फार बेस्ट एक्टर फार ब्लैक आईआईएफए वाल ऑफ फेम आइफा बेस्ट एक्टर अवार्ड फार ब्लैक बॉलीवुड मूवी अवार्ड- बेस्ट एक्टर फार ब्लैक अप्सरा अवार्ड: बेस्ट एक्टर फार ब्लैक जी सिने अवार्ड बेस्ट एक्टर: मेल फार ब्लैक बॉलीविस्टा फिल्म अवार्ड्स: बेस्ट एक्टर फार ब्लैक बॉलीवुड पीपुल्स च्वाइस अवार्ड्स: बेस्ट एक्टर फार ब्लैक रेडिफ मूवी अवार्ड्स: बेस्ट एक्टर फार ब्लैक लाइफटाइम अचीवमेंट अवार्ड: एएक्सएन एक्शन अवार्डस पर आनररी डॉक्टरेट डिग्री अपने अल्मा मटर दिल्ली यूनिवर्सिटी द्वारा 2007 भारतीय सिनेमा में योगदान के लिए स्पेशल अवार्ड नौवें एमएएमआई के मौके पर चीनी कम के लिए स्टार स्क्रीन अवार्ड्स फार बेस्ट एक्टर (क्रिटिक्स) इंडियन टेलीविजन अकाडमी अवार्ड फार अचीविंग द अल्टीमेट एमीनेंस इन द वर्ल्ड ऑफ इंटरटेनमेंट 2009 स्टारडस्ट बेस्ट एक्टर अवार्ड फार द लास्ट लीयर इंटरटेनमेंट इंडस्ट्री में 40 साल पूरे करने पर लाइफटाइम अचीवमेंट अवार्ड 11 वें एमएएमआई के मौके पर मोस्ट पावरफुल एंटरटेनर ऑफ द डिकेड अवार्ड भारतीय सिनेमा में योगदान के लिए, आईफा-फिक्की द्वारा दशक के 5 सबसे प्रभावशाली भारतीयों में शुमार 2010 लाइंस गोल्ड अवार्ड: बेस्ट एक्टर फार पा फिक्की फ्रेम्स 2010 एक्सीलेंस अवार्डस: बेस्ट एक्टर फार पा टाइमलेस आईकान अवार्ड एट द हेलो हाल ऑफ फेम लाइफटाइम अचीवमेंट अवार्ड मसाला अवार्ड के मौके पर लाइफटाइम अचीवमेंट अवार्ड एशियानेट फिल्म अवार्डस द्वारा स्टारडस्ट स्टार ऑफ द इयर अवार्ड- मेल फार पा नेशनल फिल्म अवार्ड फार बेस्ट एक्टर फार पा आइफा बेस्ट एक्टर अवार्ड फार पा स्टार स्क्रीन अवार्ड बेस्ट एक्टर फार पा स्टार स्क्रीन अवार्ड जोड़ी नं-1 अभिषेक बच्चन के साथ पा के लिए अप्सरा अवार्डस: लाइफटाइम अचीवमेंट अवार्ड्स 2011 अप्सरा अवार्ड्स: बेस्ट एक्टर फार पा फिल्मफेयर स्पेशल अवार्ड भारतीय फिल्म उद्योग में 40 साल पूरा करने पर स्टारडस्ट प्राइड ऑफ इंडस्ट्री अवार्ड


text:
सिल्वर स्क्रीन पर फिल्म तू ही मोर बालमा में अपना नायिका रिंकू घोष से इश्क मोहब्बत में डूबल शुभम तिवारी अब अपना अगिला फिलिम दयावान में उनका साथे शादी रचावत नजर अइहें बाकायदा माँग में सेनूर डाल के. असलम शेख निर्देशित आ रितेश कुमार ठाकुर के बनावल फिलिम तू ही मोर बालमा में चर्चित अदाकारा रिंकू घोष आ शुभम तिवारी पहिलका बेर नायक नायिका बनल बा लोग. साथ में जूनियर निरहुआ, मनोज टाइगर, आ दीपको दूबे रिंकू घोष पर लाइन मारत नजर अइहें. शुभम तिवारी एह मामिला में खुशनसीब निकललन कि एह फिल्म में प्रेमिके तक रहल रिंकू घोष दयावान में उनकर पत्नी बनीहें.
दयावान में भोजपुरी के सुपर स्टार मनोजो तिवारी बाड़े. शुभम के एगो फिल्म कानून हमरा मुट्ठी में आजुकाल्ह चारो ओर सफलता के डंका बजवले बा. एह फिल्म के निर्देशन आनंद डी गहतराज कइले बाड़ें. तू ही मोर बालमा प्रदर्शन खातिर तइयार बा, दयावान के शूटिंग चल रहल बा, कलयुग के योद्धा खातिर लोकेशन खोजात बा.
(स्रोत : शशिकान्त सिंह)


text:
टटका खबर, (शनिचर, 14 मार्च 2015)
(शुक, 13 मार्च के खबर)
- श्रीलंका यात्रा पर गइल पीएम नरेन्द्र मोदी दुनू देश का बीच आर्थिक आ सुरक्षा के सहयोग के अउरी बरियार बनावे पर जोर दिहलन आ कहलन कि भारत श्रीलंका के हरसंभव मदद करे के तउइयार बा. श्रीलंका में मोदी के शानदार स्वागत भइल बा. पिछला 28 साल में भारत के कवनो प्रधानमंत्री पहिला बेर दुतरफा बातचीत ला श्रीलंका गइल बाड़न. सार्क के बइठक खातिर भइल यात्रा एहमें नइखे शामिल.
- पाकिस्तान के एगो अदालत मुंबई हमला के मुख्य आरोपी जकीउर रहमान लखवी के जमानत दे दिहलसि. एकरा बाद भारत सरकार पाकिस्तान के राजदूत के बोला के आपन विरोध जतवले बिया.
- केरल में विधानसभा के भीतर आ बाहर होखत कड़ा विरोध का बीच बजट पेश क दिहलन वित्तमंत्री के एम मणि. उनुका पर मदिरालय चलाए वालन से एक करोड़ रुपिया घूस लेबे के आरोप लगावल गइल बा. विधानसभा में तोड़फोड़ भइल आ माईक वगैरह उखाड़ के फेंक दिहल गइल.
- बियफे का बढ़त का बाद शुक का दिने शेयर बाजार में बिकवालन के जोर चलल आ सेंसेक्स 427 अंक आ निफ्टी 128 अंक भहरा के बंद भइल. रूपयो में डॉलर का मुकाबले 47 पइसा के बड़हन गिरावट दर्ज भइल आ एक डॉलर 62 रूपिया 97 पइसा के हो गइल.
- विश्व कप क्रिकेट में इंग्लैंड डकवर्थ लुइस नियम का सहारे अफगानिस्तान के नौ विकेट से हरा दिहलसि. दोसर मैच में न्यूजीलैंड तीन विकेट से बांग्लादेश के हरा दिहलसि. अब क्वार्टर फाइनल में भारत के मुकाबला बांगला देश से होखे के संभावना बन गइल बा.
- शनिचर का दिने ऑकलैंड में भारत के मुकाबला जिम्बाब्वे से होखी. भारत एह मैच में आपन लगातार दसवाँ जीत दर्ज करे खातिर उतरी. दोसर मैच में ऑस्ट्रेलिया के मुकाबला स्कॉटलैंड से होखी.
- छपरा-बनियापुर हाइवे पर बनियापुर बाजार का नियरा एगो सूमो के टक्कर से बाइक सवार आइटीबीपी के जवान के मौत शुक का दिने ठाँवे पर हो गइल. सूमो वाला गाड़ी ले के भाग निकलल. बतावल जात बा कि हरिहरपुर गाँव के विशाल कुमार अपमा महतारी संगे मोटरसाइकिल से जात रहलन जब सूमो उनका के धक्का मारत भाग गइल. गिरते विशाल के मौत ओहिजे हो गइल जब कि माई के हाल अब तब के बनल बा.
- सासाराम जिला के डेहरी इलाका के लाला कॉलोनी में एगो भोजपुरी गायक विकास राय बियफे रात में अपना परिवार के पांच बेकत का साथे सल्फाश खाके जान दे दिहलन. एह घटना के पता शुक का दिने भइल. पाँच आदमी के मौत हो गइल बा आ विकास के छोट भाई के इलाज चलत बा. मरे वालन में विकास, विकास के बाबूजी, माई, बहिन आ एगो भाई शामिल बाड़े. दिनारा इलाका के पोहपी गाँव के विकास एलबम रिलीज करावे ला आपन घर जमीन बेच के लाला कालोनी में रहत रहले. अब बेहोश भाई के होश आ जाव त पता चले कि कवना कारण से सभे जहर खा के जान दिहल.


text:
नई दिल्ली
भोजपुरी एसोसिएशन आॅफ इंडिया के दिल्ली चैप्टर के काल्ह आतंरिक बैठक में ई निर्णय लिहल गइल कि एह साल दिसम्बर के महीने में दिल्ली में ‘भोजपुरी लिट्रेचर फेस्टिवल’ के आयोजन कइल जाई। एकरा खातिर रजिस्ट्रेशन 15 अक्टूबर से ‘भोजपुरी लिट्रेचर फेस्टिवल डाॅट काॅम’ पर कइल जा सकेला ।
असोसिएशन के मानल जाव त एह फेस्टिवल के बहाने भोजपुरी के सगरो सांस्कृतिक आ सामाजिक पहलुअन के समेटे के कोशिश होई। एह मोका पर मुख्य रुप से दिल्ली चैप्टर से केशव मोहन पाण्डेय, राजेश कुमार माँझी,जयशंकर प्रसाद द्विवेदी, राजीव उपाध्याय, रविशंकर सिंह, सुनिल सिन्हा, ओमप्रकाश मिश्र, जलज कुमार अनुपम, ओम प्रकाश मिश्र आ विकास शर्मा जी मौजूद रहनी।


text:
देश के पहिलका ‘हमसफर’ ट्रेन आज से शुरू
देश के पहिलका फुल एसी ट्रेन आजु गोरखपुर से दिल्ली आनंदविहार खाति रवाना हो गइल. 12595 अप/12596 डाउन एह ट्रेन के दिल्ली में बइठल रेल मंत्री सुरेश प्रभु सिग्नल दे के रवाना करवलन. गोरखपुर से आनन्दविहार का बीच चले वाली ट्रेन के रुट गोरखपुर-बस्ती-गोंडा-लखनऊ-कानपुर-आनन्द विहार से गुजरी. 12571अप/12572डाउन ट्रेन के रूट गोरखपुर-बढऩी-गोंडा-लखनऊ-कानुपर-आनन्द विहार. बस्ती हो के चले वाली ट्रेन हफ्ता में दू दिन आ बढ़ना होके चले वाली हमसफर ट्रेन हफ्ता में एक दिन चलल करी.
हमसफर ट्रेन के रफ्तार हर घंटा 160 किमी के रह सकी. हर कोच में चाय-काफी आ सूप खाति वेन्डिंग मशीन लगावल गइल बा आ हर बर्थ खाति चार्जिंग प्वायंट अलग रही. कोच में सीसीटीवी कैमरा अउर बायोटॉयलेट रही. आ डिस्प्ले बोर्ड पर अगिला टीसन के जानकारी दीहल जात रही.
बहुते आधुनिक आ आरामदायक हमसफर ट्रेन के किराया बाकी ट्रेनन का मुकाबले बेसी राखल गइल बा. आ जस जस टिकट कटत जाई तस तस भाड़ा बढ़त जाई. गोरखपुर से आनन्द विहार के भाड़ा कम से कम 1240 रुपिया आ बेसी से बेसी 1790 रुपिया ले रहल करी. खाली बाच गइल बर्थ के कोच में मौजूद टीटी 1610 रुपिया में बेचल करीहें.


text:
भोजपुरी एक्शन स्टार विराज भट्ट इमोशनो करे में ओतने माहिर हउवन. ई फेर देखे के मिलल ‘दौलत की जंग’ फिलिम के डबिंग करत घरी. सीन में गोली लागल अपना भाई के उठा के रोए के रहे. एह डबिंग करत घरी विराज भट्ट अतना इमोशनल हो गइलन कि सचहू रोवे लगलन.
निर्माता धुपेन्द्र भगत बतवलन कि उनुका अइसन ना लागल रहे कि डबिंग करत घरी विराज भट्ट अतना भावुक हो जइहन आ रो पड़ीहे. एह दौरान निर्देशक रत्नेशो सिन्हा बहुते भावुक हो गइलन. तब कार्यकारी निर्माता राजा शा थोड़ देर ला डबिंग रोक दिहलन.
विराज भट्ट आ अक्षरा सिंह के मुख्य जोड़ी वाली ई फिलिम ‘दौलत की जंग’ रिलीज के पहिलही से चरचा में आ गइल बिया.
(शशिकांत सिंह, रंजन सिन्हा)


text:
भोजपुरी सिनेमा के जुबली स्टार दिनेशलाल यादव ‘निरहुआ‘ के बादशाहत लगातार सतवों साल बॉक्स ऑफिस पर बरकरार रहल. साल 2007, 2008, 2009, 2010, 2011, आ 2012 जइसने एहू साल 2013 में लगातार सतवाँ साल निरहुआ अपना सफलता के ग्राफ बनवले रखले.
लगातार सतवाँ साल अपना फिलिमन के निर्माता, निर्देशक, वितरक आ सिनेमाघर मालिक सभकर मुस्कान बनवले रखले निरहुआ साल दू हजार तेरहो में.
एह साल निरहुआ के पहिलका फिलिम रहल असलम शेख निर्देशित ‘रखवाला‘. एहमें निरहुआ इंस्पेक्टर बनल रहले, फिलिम औसत व्यवसाय कइलसि. फगुआ बेरा आइल निरहुआ के दु गो फिलिम ‘दिलेर‘ अउर ‘गंगा जमुना सरस्वती‘. दुनू में निरहूआ के अभिनय के तारीफ भइल आ दुनू हिट भइली सँ.
10 मई के आइल ‘बीवी नं०-1‘ में निरहुआ के कॉमेडी अंदाज देखेवालन के बहुते नीक लागल. फेर 31 मई के निरहुआ ‘वर्दीवाला गुन्डा‘ बनके अइलन आ एहमें उनकर एक्शन आ संवाद अदायगी दर्शक खूब पसंद कइले. फिलिम बिहार-झारखंड, यू०पी० आ मुंबई में शानदार व्यवसाय कइलसि.
दुर्गा पुजा बेरा निरहुआ ‘दुल्हे राजा‘ बन के अइले आ उत्तर भारत में अइल बड़हन तूफान का बावजुद इहो फिलिम बिहार, यू०पी०, मुंबई में निकहा बिजनेस कइलसि.
निरहुआ के ‘इज्जत‘ फिलिमो देखेवालन से खूब बड़ाई पवलसि.
कुल मिला के कहीं त इहो साल निरहुआ खातिर बहुते बढ़िया रहल आ सात साल से निरहआ लगातार भोजपुरी सिनेमा के सरताज बनल रह गइले. उमेद कइल जा सकेला कि साल 2014 में दर्शक उनकर बादशाहत बनवले रखीहें.
(प्रशांत निशांत)
(२२ दिसंबर १३)


text:
छोटका कॉकेशस
छोटका कॉकेशस, (अंगरेजी: Lesser Caucasus; आर्मेनियाई: Փոքր Կովկաս Pʿokʿr Kovkas, Azerbaijani: Kiçik Qafqaz Dağları, जॉर्जियाई: მცირე კავკასიონი, रूसी: Maлый KaBkaз, तुर्की: Küçük Kafkasya, कबो कबो अंगरेजी में "Caucasus Minor") कॉकेशस परबत के दू गो बड़की श्रेणी में से छोटकी वाली श्रेणी हवे। एकरा लंबाई 600 किमी (370 मील) बा आ एकर पच्छिमी हिस्सा पूरबी अनातोलिया के पठार में जा के जुड़े ला।
ई बड़का कॉकेशस के समानांतर बिस्तार लिहले बाटे आ ओकरा दक्खिन में बा।
संदर्भ[संपादन]
- ↑ "Mount Aragats". Encyclopædia Britannica Online 2009.


text:
जेल में बन्द नीरा यादव के जमानत पर फैसला परसों
भ्रष्टाचार का आरोप में जेल में बन्द यूपी सरकार के पूर्व मुख्य सचिव नीरा यादव के जमानत याचिका पर फैसला तेरह दिसम्बर के कइल जाई. उनका के मिलल जेल के सजाय के चुनौती देबे वाली याचिका इलाहाबाद उच्च न्यायालय सकार लिहले बा. पिछला सात दिसम्बर के नीरा यादव आ फ्लेक्स इन्डस्ट्रीज के चेयरमैन अशोक चतुर्वेदी के जमीन घोटाला का एगो मामिला में चार चार साल के सजा सुनावल गइल. नीरा यादव मुलायम सिंह यादव का जमाना में यूपी के चीफ सेक्रेटरी रहली. जेल में बन्द नीरा से भेंट करे एक दिन मुलायम सिंह के बेटा अखिलेश यादव गइल रहलें. नीरा यादव देश के पहिला आईएएस आफिसर रहली जेकरा के भ्रष्टाचार का मामिला में कोर्ट का आदेश का चलते बर्खास्त कइल गइल. शायद नीरा यादव के मिलल सजा से बाकि बेइमान आफिसरनो के कुछ सीख मिलल होखी आ आगा से ऊ अउरी बेसी सफाई से भ्रष्टाचार करीहें. बिना कइले त अधिकतर आफिसर रहिये ना सकस, आ अगर कुछ लोग रहलो चाही त देश के नेतवा ओकरा के रहे ना दीहें सँ.


text:
भोजपुरी के बहुचर्चित फिल्म “बिहारी रिक्शावाला” १३ सितम्बर से बिहार के सिनेमाघरों में शानदार ओपनिंग लेत रिलीज हो गइल. कबीर फिल्म इंटरटेनमेंट के बैनर तले बनल एह फिलिम के निर्देशक आ कहानीकार अविनाश त्रिपाठी, निर्माता अंशुल गुप्ता, सह निर्माता रोहित लाधा, लेखक सत्येन्द्र गुप्ता, पटकथा संवाद लेखक अरविंद तिवारी,
एह फिलिम में ‘बिहारी रिक्शावाला’ बनल विनय आनंद के नायिका बाड़ी अंजना सिंह जे एगो मुस्लिम नेता के बेटी का भूमिका में बाड़ी. साथ में मनोज टाईगर , आनंद मोहन, किरण यादव, सतेन्द्र गुप्ता, श्रद्धा नवल, नेहा मेहता, शिल्पी शुक्ल, बबलू खान, दिनेश राय , श्रुति दुबे आ संजय पांडे मुख्य भूमिका में बाड़ें.
शूटिंग बिहार के डेहरी ओन सोन में भइल रहे.
(उदय भगत)


text:
मोनिका सिंह बत्रा के नाम जेहन में आवते आंखिन का सोझा एगो अइसन हॉट अउर सेक्सी नायिका क चेहरा घूम जाला जेकर जादू भोजपुरी सिनेमा जगत में एह घरी खूब चलत बा. दर्शको उनुका के देखल पसन्द करेले. मोनिका सिंह बत्रा अपना अभिनय के शानदार मिसालो पेश कइले बाड़ी. पिछला दिने उनुका जन्म दिन पर उनुकर एगो चाहेवाला अइसन उपहार भेजलसि कि मोनिको सिंह चँउक गइली. उपहार रहल मधुबाला के मुसुकात तस्वीर आ संगे रहल दुआ कि मोनिका बत्रा भोजपुरी सिनेमा में उहे जगहा हासिल करसु जवन हिंदी सिनेमा में कबो मधुबाला के मिलल रहुवे.
मेगा स्टार मनोज तिवारी संगे फिल्म ‘एलान बा’ में जबरदस्त भूमिका कर के सुर्खियन में आइल मोनिका सिंह बत्रा अब भोजपुरी वर्ल्ड में हॉट केक बन गइल बाड़ी. क़दम दर क़दम सफलता के पायदान चढ़त मोनिका बत्रा देहरादून के हई आ भोजपुरी के अकेली अभिनेत्री हई जे एन.एस.डी. से आइल बाड़ी. मोनिका जल्दिए भोजपुरी फिल्म ‘कसम तिरंगा के’ में बतौर मुख्य नायिका नजर अइहें. लीक से हट के बनल एह फिल्म में मोनिका के जबरदस्त एक्शनो देखे के मिली. एकरा अलावे पवन सिंह संगे मोनिका सिंह ‘खून के इल्ज़ाम’ में नजर अइहें. अपना आवेवाली फिलिमन में ‘कसम तिरंगा के’, ‘गजब सीटी मारे सइयां पिछवाड़े’ आ ‘सइंया अरब गइले ना’ खातिर मोनिका पूरा उछाह में बाड़ी. लोग कहे लागल बा कि मोनिका बत्रा एक दिन भोजपुरी वर्ल्ड में नम्बर वन पर पहुंच के रहीहें.
(शशिकांत सिंह रंजन सिन्हा के रपट)


text:
स्केटबोर्डिंग
स्केटबोर्डिंग एगो एक्शन वाला खेल ह जवने में कई तरह की कलाकारी की साथ स्केटबोर्ड क सवारी शामिल कइल जा सकेला। स्केटबोर्डिंग के एगो मनोरंजक गतिविधि, एगो कला, एगो नौकरी या परिवहन का एगो तरीका मानल जा सकेला।[1] पिछला कई सालन की दौरान स्केटबोर्डिंग की वर्तमान स्वरूप के कईगो स्केटबोर्डर्स ढलले और प्रभावित कइले बालो। 2009 में प्रकाशित एगो रिपोर्ट में पावल गइल की दुनिया भर क स्केटबोर्डिंग क बाजार अपनी 11.08 मिलियन सक्रीय यूजर्स की साथ कुल $ 4.8 बिलियन सालाना मूल्य क हो गइल रहे।[2] 2016 में स्केटबोर्डिंग के 2020 में टोक्यो, जापान में आयोजित होखे वाला ओलंपिक खेलन में शामिल कइले क घोषणा कइल गइल।[3]
1970 की दशक की बाद से, स्केटबोर्डर्स की उपयोग खातिर स्केटपार्क्स बनल शुरू हो गई न स।
इतिहास[संपादन]
शुरूआती स्केटबोर्ड लकड़ी क बनल रह न स जवने की नीचे पहिया लागल रहे।
स्केटबोर्डिंग, जैसन की हमनी के जानकारी बा, एकर जनम सन 1940 की अंत में या फिर 1950 की शुरुआत में भइल रहे, जब कैलिफोर्निया में लहर सपाट होखले की चलते ओइजा क सर्फर लोग कुछ और कइले क विचारल लो। केहू के नईखे पता की पहिला बोर्ड के बनावल; एईसन लागेला की कईगो अदमी समान आइडिया की साथ एके समय पर सामने आइल। पहिला निर्मित स्केटबोर्ड क ऑर्डर लोस एंजेल्स, केलिफोर्निया क सर्फिंग क सामान बेचे वाली दुकान दिहलस, जेकर मुख्य उद्देश्य एके सर्फर लोगन के ओ लोगन की खाली समय में उपयोग करे खातिर उपलब्ध करवले क रहे।[4][5][6] सन 1960 आवत आवत दक्षिण केलिफोर्निया में कईगो छोट स्केटबोर्ड निर्माता अस्तित्व में आ गइल रह न स जवने क बनावल स्केटबोर्ड पहिले की तुलना में छोट रहे, ए स्केटबोर्डन की प्रचार प्रसार खातिर इ ख़ास तौर प टीम बनवले रह न स।
जैसे ही स्केटबोर्डिंग मशहूर होखे लागल, 1964 में पहिला स्केटबोर्डिंग से संबंधित पत्रिका दी क्वार्टरली स्केटबोर्डर प्रकाशित भइल।[7]
पहिला स्केटबोर्डिंग प्रतियोगिता नेशनल स्केटबोर्डिंग चैम्पियनशिप क आयोजन अनाहीम, केलिफोर्निया में भइल और एकर प्रसारण एबीसी की वाइड वर्ल्ड ऑफ़ स्पोर्ट्स प भइल।
सन 1966 की शुरुआत ले कई तरफ से आवाज उठे लागल की स्केटबोर्डिंग एगो खतरनाक खेल ह, जेकरी वजह से स्केटबोर्ड की खरीद बिक्री में कमी आवे लागल। 1966 में स्केटबोर्डर पत्रिका क बिक्री बहुत तेजी से घटले से, इ पत्रिका आपन प्रकाशन बंद क दिहलस। स्केटबोर्डिंग क लोकप्रियता कम हो गइल रहे और 1970 ले कमे बनल रहल।
शुरुआती 1970 की दशक में, एगो कंपनी फ्रेंक नेस्वर्दी एगो नया स्केटबोर्ड बनवलस जेकर पहिया पालीयुरथेन क बनल रहे, कंपनी एकर नांव कैडीलिक व्हील्स रखलस।[8] एकरी पहिले स्केटबोर्ड क पहिया आमतौर प क्ले चाहें धातु क बने। एगो झोंका की तरह आइल ए बदलाव की चलते स्केटबोर्ड की प्रदर्शन में बेहतरीन सुधार भइल जेकरी वजह से स्केटबोर्डिंग क लोकप्रियता फेर से बहुत तेजी से चढ़ल शुरू भइल, और ए वजह से कईगो कंपनी फेर से ए क्षेत्र में फेर से निवेश क शुरुआत कइली स।
1975 में स्केटबोर्डिंग क लोकप्रियता बहुत अधिक बढ़ल रहे जेकरी चलते 1960 से अबले क एगो सबसे बड़ा प्रतियोगिता डेल मार नेशनल चैम्पियनशिप क आयोजन कइल गइल, जेमें कहल जाला की 500 प्रतियोगी हिस्सा लेले रहन स।
संदर्भ[संपादन]
- ↑ Ocean Howell (2003). "Extreme Market Research". Topic Magazine. Topic Magazine. पहुँचतिथी 17 अगस्त 2012.
- ↑ Montgomery, Tiffany (12 मई 2009). "The state of the skateboarding industry". पहुँचतिथी 23 जुलाई 2014.
- ↑ "Skateboarding Is Officially an Olympic Sport. What Now?". 6 अगस्त 2016. पहुँचतिथी 8 अगस्त 2016.
- ↑ Marcus, Ben; Grggi, Lucia (2011). The Skateboard: The Good, the Rad, and the Gnarly: An Illustrated History. MVP Book. पहुँचतिथी 26 अक्टूबर 2012.
- ↑ Borden, Iain (2001). Skateboarding, Space and the City: Architecture and the Body. Oxford. पहुँचतिथी November 8, 2012.
- ↑ Weyland, Jocko (2002). The Answer Is Never: A Skateboarder's History of the World. Grove Press. पहुँचतिथी 10 नवंबर 2012.
- ↑ Smith, Jack (2009). The Skateboarder's Journal - Lives on Board. The Morro Skateboard Group. पहुँचतिथी October 26, 2012.
- ↑ "Skateboarding: A Brief History (page 1)". पहुँचतिथी 1 सितंबर 2007.


text:
रमजान
रमजान, रमज़ान भा अरबी उच्चारण रमादान, इस्लामी कलेंडर के नउवाँ महिन्ना हवे आ पूरा दुनिया के मुसलमान लोग एह महीना के उपास (ब्रत) के द्वारा मनावे ला जे इस्लामिक मान्यता अनुसार कुरआन के पहिला पहिल प्रगटहोखे के उपलक्ष में मनावल जाला। ई सालाना तिहुआर हवे आ एह तिहुआर के मनावल, यानी कि उपास भा बरत राखल, सौम भा सोम के नाँव से जानल जाला आ ई इस्लाम के पाँच गो आधार में से एक मानल जाला।
ई महीना 29-30 दिन के होला आ चाँद के ऊपर आधारित होला। इस्लामी कैलेंडर के चाँद आधारित होखे के कारन ई महीना सीजन के हिसाब से देखल जाय तब घस्कत रहे ला। एकरे नाँव के पैदाइश अरबी शब्द रमा'दा से बतावल जाला जेकर मतलब होला "खूब गरम सीजन"।


text:
इ साल बिदेसिया नाटक के सौ साल पूरा हो चुकल बा । भोजपुरी के शेक्सपियर कहे जाए वाला भिखारी ठाकुर के नाटक ‘बिदेसिया’ भी ऐगो रचना ह। अब तक बिदेसिया के जेतना भी नाट्य प्रस्तुत भइल बा अउर लोक गायन मंडली के कंठ से जेतना बार इनकर गीत फूटल बा, उतना शायद ही कवनों रचना के सम्मान मिलल होइ।
भोजपुरी शेक्सपियर भिखारी ठाकुर के लोक-परंपरा में ,अनेकन अइसन रचना बा , जवन ना सिर्फ लोगन के मनोरंजन भइल बा , बल्कि बड़े सामाजिक बदलाव के उपकरण साबित भइल,अउर आगे चलकर एगो नया लोक-शैली के प्रस्थान-बिंदु बनल।
बिदेसिया के रचनाकार भिखारी ठाकुर तीस साल के आयु 1917 में ‘बिदेसिया’ के रचना कइले रहन, जेकरा के उ खुद ‘बिदेसिया के नाच’ कहत रहन। इ महान कृति के सौ साल पूरी होत ही रचना के केतना प्रतियां बिकल अउर केतना संस्करण छपल। इ आधार प उनका के ‘बेस्ट सेलर’ के खिताब से भी नवाजल जाला।


text:
इंडियन सुपर लीग के दूसरे सीजन की शुरुआत 3 अक्टूबर 2015 से होगी । पूरा कार्यक्रम इस प्रकार है ।
1. 3 अक्टूबर भारतीय समय - 7 PM, चेन्नइयन एफसी बनाम एटलेटिको डि कोलकाता
2. 4 अक्टूबर भारतीय समय - 7 PM, एफसी गोवा बनाम दिल्ली डाइनामोज एफसी
3. 5 अक्टूबर भारतीय समय 7 PM, मुंबई सिटी एफसी बनाम एफसी पुणे सिटी
4. 6 अक्टूबर भारतीय समय 7 PM, केरला ब्लास्टर्स एफसी बनाम नॉर्थ ईस्ट यूनाईटेड एफसी
5. 7 अक्टूबर भारतीय समय 7 PM, एटलेटिको डि कोलकाता बनाम एफसी गोवा
6. 8 अक्टूबर भारतीय समय 7 PM, दिल्ली डाइनामोज एफसी बनाम चेन्नइयन एफसी
7. 9 अक्टूबर भारतीय समय 7 PM, एफसी पुणे सिटी बनाम नॉर्थ ईस्ट यूनाईटेड एफसी
8. 10 अक्टूबर भारतीय समय 7 PM, केरला ब्लास्टर्स एफसी बनाम मुंबई सिटी एफसी
9. 11 अक्टूबर भारतीय समय 7 PM, एफसी गोवा बनाम चेन्नइयन एफसी
10. 13 अक्टूबर भारतीय समय 7 PM, एटलेटिको डि कोलकाता बनाम केरला ब्लास्टर्स
11. 14 अक्टूबर भारतीय समय 7 PM, दिल्ली डाइनामोज एफसी बनाम एफसी पुणे सिटी
12. 15 अक्टूबर भारतीय समय 7 PM, नॉर्थ ईस्ट यूनाईटेड एफसी बनाम एफसी गोवा
13. 16 अक्टूबर भारतीय समय 7 PM, मुंबई सिटी एफसी बनाम चेन्नइयन एफसी
14. 17 अक्टूबर भारतीय समय 7 PM, एफसी पुणे सिटी बनाम एटलेटिको डि कोलकाता
15. 18 अक्टूबर भारतीय समय 7 PM, केरला ब्लास्टर्स बनाम दिल्ली डाइनामोज
16. 20 अक्टूबर भारतीय समय 7 PM, नॉर्थ ईस्ट यूनाईटेड एफसी बनाम चेन्नइयन एफसी
17. 21 अक्टूबर भारतीय समय 7 PM, मुंबई सिटी एफसी बनाम दिल्ली डाइनामोज
18. 22 अक्टूबर भारतीय समय 7 PM, एफसी गोवा बनाम केरला ब्लास्टर्स
19. 23 अक्टूबर भारतीय समय 7 PM, नॉर्थ ईस्ट यूनाईटेड एफसी बनाम एटलेटिको डि कोलकाता
20. 24 अक्टूबर भारतीय समय 7 PM, चेन्नइयन एफसी बनाम एफसी पुणे सिटी
21. 25 अक्टूबर भारतीय समय 7 PM, एफसी गोवा बनाम मुंबई सिटी एफसी
22. 27 अक्टूबर भारतीय समय 7 PM, एफसी पुणे सिटी बनाम केरला ब्लास्टर्स
23. 28 अक्टूबर भारतीय समय 7 PM, मुंबई सिटी एफसी बनाम नॉर्थ ईस्ट यूनाईटेड एफसी
24. 29 अक्टूबर भारतीय समय 7 PM, एटलेटिको डि कोलकाता बनाम दिल्ली डाइनामोज एफसी
25. 30 अक्टूबर भारतीय समय 7 PM, एफसी गोवा बनाम एफसी पुणे सिटी
26. 31 अक्टूबर भारतीय समय 7 PM, केरला ब्लास्टर्स एफसी बनाम चेन्नइयन एफसी
27. 1 नवंबर भारतीय समय 7 PM, मुंबई सिटी एफसी बनाम एटलेटिको डि कोलकाता
28. 3 नवंबर भारतीय समय 7 PM, दिल्ली डाइनामोज एफसी बनाम नॉर्थ ईस्ट यूनाईटेड एफसी
29. 4 नवंबर भारतीय समय 7 PM, केरला ब्लास्टर्स एफसी बनाम एफसी पुणे सिटी
30. 5 नवंबर भारतीय समय 7 PM, चेन्नइयन एफसी बनाम एफसी गोवा
31. 6 नवंबर भारतीय समय 7 PM, मुंबई सिटी एफसी बनाम दिल्ली डाइनामोज एफसी
32. 7 नवंबर भारतीय समय 7 PM, एटलेटिको डि कोलकाता बनाम नॉर्थ ईस्ट यूनाईटेड एफसी
33. 8. नवंबर भारतीय समय 7 PM, एफसी पुणे सिटी बनाम एफसी गोवा
34. 10. नवंबर भारतीय समय 7 PM, केरला ब्लास्टर्स एफसी बनाम एटलेटिको डि कोलकाता
35. 11. नवंबर भारतीय समय 7 PM, चेन्नइयन एफसी बनाम नॉर्थ ईस्ट यूनाईटेड एफसी
36. 13 नवंबर भारतीय समय 7 PM, एफसी पुणे सिटी बनाम मुंबई सिटी एफसी
37. 14 नवंबर भारतीय समय 7 PM, दिल्ली डाइनामोज एफसी बनाम एटलेटिको डि कोलकाता
38. 15 नवंबर भारतीय समय 7 PM, नॉर्थ ईस्ट यूनाईटेड एफसी बनाम केरला ब्लास्टर्स
39. 17 नवंबर भारतीय समय 7 PM, मुंबई सिटी एफसी बनाम एफसी गोवा
40. 18 नवंबर भारतीय समय 7 PM, एटलेटिको डि कोलकाता बनाम चेन्नइयन एफसी
41. 19 नवंबर भारतीय समय 7 PM, एफसी पुणे सिटी बनाम दिल्ली डाइनामोज एफसी
42. 20 नवंबर भारतीय समय 7 PM, नॉर्थ ईस्ट यूनाईटेड एफसी बनाम मुंबई सिटी एफसी
43. 21 नवंबर भारतीय समय 7 PM, चेन्नइयन एफसी बनाम केरला ब्लास्टर्स
44. 22 नवंबर भारतीय समय 7 PM, एफसी गोवा बनाम एटलेटिको डि कोलकाता
45. 24 नवंबर भारतीय समय 7 PM, चेन्नइयन एफसी बनाम दिल्ली डाइनामोज एफसी
46. 25 नवंबर भारतीय समय 7 PM, एफसी गोवा बनाम नॉर्थ ईस्ट यूनाईटेड एफसी
47. 26 नवंबर भारतीय समय 7 PM, मुंबई सिटी एफसी बनाम केरला ब्लास्टर्स
48. 27 नवंबर भारतीय समय 7 PM, एटलेटिको डि कोलकाता बनाम एफसी पुणे सिटी
49. 28 नवंबर भारतीय समय 7 PM, नॉर्थ ईस्ट यूनाईटेड एफसी बनाम दिल्ली डाइनामोज एफसी
50. 29 नवंबर भारतीय समय 7 PM, केरला ब्लास्टर्स एफसी बनाम एफसी गोवा
51. 1 दिसंबर भारतीय समय 7 PM, मुंबई सिटी एफसी बनाम चेन्नइयन एफसी
52. 2 दिसंबर भारतीय समय 7 PM, नॉर्थ ईस्ट यूनाईटेड एफसी बनाम एफसी पुणे सिटी
53. 3 दिसंबर भारतीय समय 7 PM, दिल्ली डाइनामोज एफसी बनाम केरला ब्लास्टर्स
54. 4 दिसंबर भारतीय समय 7 PM, एटलेटिको डि कोलकाता बनाम मुंबई सिटी एफसी
55. 5 दिसंबर भारतीय समय 7 PM, एफसी पुणे सिटी बनाम चेन्नइयन एफसी
56. 6 दिसंबर भारतीय समय 7 PM, एफसी गोवा एफसी बनाम दिल्ली डाइनामोज एफसी
57. 11 दिसंबर भारतीय समय 7 PM, दिल्ली डाइनामोज एफसी बनाम एफसी गोवा सेमी.फ 1 (लेग 1)
58. 12 दिसंबर भारतीय समय 7 PM, सेमीफाइनल 2 (लेग 1)
59. 15 दिसंबर भारतीय समय 7 PM, सेमीफाइनल 1 ( लेग 2)
60. 16 दिसंबर भारतीय समय 7 PM, सेमि फाइनल 2 ( लेग 2)
61. 20 दिसंबर भारतीय समय 7 PM, फाइनल


text:
हर तरह के भूमिका सहजे कर के कवनो किरदार में जान डाल देबे वाला सशक्त अभिनेता धर्मेन्द्र सिंह के कवनो जवाब नइखे. अभिनेता धर्मेन्द्र सिंह अपना नयका फिल्म “धरती गगन के प्रीत” के शूटिंग पूरा कर लिहलन. एकर निर्माता रंजू शर्मा आ निर्देशक रमा शंकर हउवें. एह निर्माणाधीन फ़िल्म में धर्मेन्द्र सिंह खलनायक के दमदार भूमिका निभवले बाड़न. सेट पर मौजूद हर शख्स धर्मेन्द्र सिंह के अदाकारी पर वाहवाह कर उठल.
जल्दिए प्रदर्शित होके वाली फ़िल्म “बुलंदी” ओ में धर्मे्न्द्र के अभिनय साबित कर देखवले बा कि कलाकार खातिर कवनो भूमिका मुश्किल ना होखे. धर्मेन्द्र सिंह के आवे वाली दोसरा फिलिमन में मनोज श्रीपति झा निर्देशित “चुन्नू बाबु सिंगापुरी” आ ” कोठा” शामिल बाड़ी सँ.
(अपना न्यूज के रपट)


text:
– डाॅ. अशोक द्विवेदी
काल्हु भोरे क निकलल रात एक बजे घरे पहुंचनी. ए साल के सावन में बलिया बनारस ढेर इयाद आइल बाकि महाराष्ट् में भीमा श॔कर ज्योतिर्लिंग के दरस परस खातिर कइल यात्रा अपना आप में अनूठा आ अविस्मरणीय रहल. पहाड़, झरना, बन से होत प्रकृति के अनुपम सुघराई, उहो झिमिर-झिमिर बरखा में. रहस्य रोमांच से भरल, हरियरी के ई निसर्ग सुघराई खाली देखल आ अनुभव कइल जा सकेला. घुमरियावत ऊँचाई वाली सड़कन से गुजरत, बादर का दीरघ जाल में कुहा आ भाप लेखा धुआँ से तोपाइल गरब से छाती उतान कइले ऊँच परबत चोटियन के ‘योगमुद्रा’ हमके बारंबार हैरत में डालत रहे. हम सोचत रहलीं कि आदिदेव महादेव के ढेर ज्योतिर्लिंग नदियन का आसपास, पहाड़न आ जंगलन का निसर्ग रूप वाला स्थाने पर काहे बा ? चमक दमक, आ साज सज्जा से बिरत, एतना सरल, एतना मौलिक कि सादगी लजा जाय तवन देव हमनी के ई भोला बाबा हउवन. बन के बेलपत्तर, भाँग-धतूर, मदार आ बनफूलन से सजे आ खुश होखे वाला अइसन उघार-निघार, अगड़धत, बउड़म देवता दुनिया में कहाँ मिलिहें ? ई हमनिये का लोक में नू भेटइहें काहे कि उनका चिता भसम रमावे वाला बैरागी रूप का पाछा छिपल सुन्दर, सत्य शिव (कल्यानकारी) रूप आदि काल से लोक मंगल क सिरिस्टि (सृष्टि) करत आइल बा.
पुरान पोथियन में शिव क कतने खिस्सा कहनी बा. उनुका गिरहस्थियो के चरचा बा. उनका पूजा, साधना क बिधि-परंपरा आ अभिषेक क लूरो ढंग बतावल बा; बाकि ए औढरदानी के अइसन प्रकृत-रूप कि बरखे-बूनी से जुड़ा जइहें. इनका स्वागत में बदरवो रूई का फाहा अस गलइचा आ कालीन बन जइहें स. बाकि जइसे उनका एहू से मतलब नइखे. अइसन गुनिया कि एकदम निछक्क निरगुनिया, पलिवारो वाला बाड़न आ पाथर लिंग रूप में पुजात बाड़न. जहवाँ बिराजत बाड़न, ऊ बन जंगल आ दुर्गम पहाड़न वाला बीहड़ पथ बा. भीमोशंकर लिंग बे पहाड़ बन घोरियवले कइसे मिलित ? इहाँ त्रयम्बकेश्वरो लिंग नासिक का लगे बा. मुम्बई से गइलीं त अइसहीं पहाड़ के ऊँचाई लाँघत, बन क्षेत्रन से जाए के परल. ओहू घरी बदरी आ कुहा से तोपाइल पहाड़न क अनगिन चोटी लउकली सs, ओहू बेरी भींजत-नहात दर्शन भइल रहे. उहाँ गोदावरी नदी मिलल आ इहवाँ भीमा नदी. एहू बेर मुम्बइये से जात बानी.
हमके बुझला ड्राइवर टेढ़ रस्ता पर घुमा देले बा, दू-तीन गो पहाड़ लाँघ चुकल बानी; बाकिर बाबा बाड़न कि निगिचाये क नाँवें नइखन लेत. अबही सड़क क बोर्ड प टाँकल लउकल हा “भीमाशंकर 92 किलोमीटर”. टेढ़ मेढ़, ऊंच खाल पहाड़ सड़क, कई हाली त एकदम समकोने पर घूमल बा. हमनी क यू.पी.,बिहार रहित त एही सड़किया प हजारन गड़हा आ ऊढ़ुक मिलित; ‘सावधानी हटल कि दुर्घटना घटल’. गनीमत बा कि ई महाराष्ट्र हवे. एही तरे पछिला साल हम ओंकारेश्वर (मध्य प्रदेश) गइल रहलीं त सड़किया बरोबर आ चिकनाह मिलल रहे. उहवों बन पहाड़ी भेंटाइल रहे; डहरी में ओतना ना; बाकि जब नर्मदा नदी तट आइल त ओंकार परबत मिलल. नदी का ओपार सटले ओंकारेश्वर आ एह पार अमलेश्वर (ममलेश्वर). नदी पर तीन गो बढिया मजबूत पुल पैदल आवे जाए खातिर. ओइसे नीचे नदियो में एह पार से ओ पार जाए खातिर पाँच कि दस रुपया मे चटपट नाइ आ स्टीम बोट रहे. बगले में नर्मदा डैम रहे, ओ बेर का यात्रा क अलगे सुख सवाद भेंटाइल रहे. उहवाँ सरकारी इंतजाम बड़ा टंच रहे. नर्मदा के पानी, क्षिप्रा (शिप्रा) नदी में मिलावे खातिर मोटे मोटे पाइप बिछावे क काम रातो दिन चलत लउकल. अब त ऊ पूरा नियरा गइल होई. बारह ज्योतिर्लिंग में ओंकारेश्वर का अलावा ओइजा उज्जैन में महाकालेश्वर बाड़न शिप्रा का पावन तट पर. उहाँ क चाक चौबंद इंतजाम में एम.पी.टूरिज्म लोगन का ठहरे खातिर बढियां रिसार्ट बनवले बिया. ओंकार पर्वत अजुओ अपना कथा किंबदन्तियन का अनुसार मौलिक सुघराई लेले विराजमान बा. हम उहाँ रात भर रुकलो रहलीं. जान लीं कि ओघरी उहाँ से आवे क मनवे ना करे. बाकिर हमरा इन्दौर लवटे के रहे; तबे दुसरा दिन उज्जयिनी का शिप्रा नदी आ महाकालेश्वर के दर्शन हो पाइत.
भीमाशंकर के एह डहर में अब्बे एक घँटा पहिले “मालसेज घाट” नाँव से प्रसिद्ध ऊँच पहाड़ क ऊ कटान प्वाइंट गुजरल हा. नया जुग के लइका लइकिन खातिर एने क नैसर्गिक पर्बतीय सुघराई पिकनिक स्पाट क मजा देत बा. कतने जियतार जल प्रपात, झरना आ पहाड़ काट के ठहराव थल(स्पाट) साइत नवहा मन का सेल्फी आ यादगार फोटो लेबे खातिर उकसावेला.
टप्पा टोइंया, नियरा-दूर बसल गाँव आ सुघ्घर खेती लउकत बा ऊंच पहाड़ का उपरो. हम अचंभित बानी एह कृषि के उपजाऊ उन्नत रूप के देखि के. बरखा का जल के रोक-बान्हि के रोपल धान लहलह करत बा. ऊखि, मकई (मक्का) अतना बियार कि अपना जवार क खेती मन परले लाजो लागत बा. हँसत बिहँसत छोट गाँवन के सामरथ आ पुरुसारथ साफे लउकत बा. सड़क का किनारा बाल भूजि के बेचत कतने लइका उपरा पहड़वो प मिलल रहले हा सs. अब फेर हमनी का तिसरका ऊंचाई प चढ़ जा रहल बानी जा. फेर ऊहे टेढ मेढ़ घूमावदार पातर सड़क, सामने से छोट गाड़ियन क रेला. महादेव का दर्शन में जोखिमो बहुत बा. तबो हजारन लोग जा रहल बा, ना जाने कतना सरधा विश्वास आ साध-सपना गँठियवले. हमहूँ ओही लोक मे बानी. सँगे हमार सहचरी पत्नी आ छोट बेटी बिया. ओ लोगन क साध सपना, सरधा अलगा बा हमरे संग जोराइल, नथाइल. पहाड़ के एह तिसरकी ऊँचाई का बाद फेर नीचे क ढलान. त बाबा भीमाशंकर नीचे बाड़न का बुझला ?
पहुँचला पर गाड़ी पार्किंग के अजब व्यवस्था नजर आइल. हमनी के अढ़ाई किलोमीटर पहिलही रोक दिहल गइल. एकोरा ऊबड़ खाबड़ ऊंच पहाड़े पर हजारन गाड़ियन का बीच हमरो गाड़ी ठेल दिहल गइल. अब पैदले रूट मार्च. आगा एक किलोमीटर बाद दोसर पार्किंग रहे. उहों हजार गाड़ी ठुँसाइल लउकली सs. हलांकि लोगन के ढोवे खातिर सात आठ गो मिनी बसो ठकचल जात लउकली स; बाकिर सैकड़न लोगन सँगे हमनियो का पैदले गइल नीक लागल. राह भर पहाड़ से झिर झिर झरत छोट छोट झरना आ बनवृक्ष. पहुंचला का बाद एक किलोमीटर के लमहर लाइन. ओहू के एकदम नीचे उतरे के रहे. सड़क का दूनो बगल सैकड़न गो दोकान खाये पिये के. बाल उसिनल आ भूंजल दूनो. केरा आ सेब. लाइने में चार घंटा अउर लाग जाई, लवटत लोगन मे से एगो भाई बतवले कि नीचे उतरला प मंदिर का सहन मे पांच सौ रुपया में पास मिलत बा. ओहू खातिर लाइन बा. हमनी का लाइन मे से बहरिया गइनी जा. सीढी उतरत बहुत नीचे मंदिर परिसर मे व्यवस्था संस्था कार्यालय से तीन गो पास लेके बिशेष लाइन मे लगनी जा. ऊहो मंदिर का दुअरिया पर जनरल लाइने मे मिलत रहे. फेर ऊहे भीड़. तबो बड़ा ढंग से दरसन भइल. लवटे का बेर फेर अढाई किलोमीटर पैदल ऊंच चढ़ाई वाली सड़क. गोड़ पांच पांच किलो के भारी तब्बो सब्बुर आ उछाह. सैकड़न लड़िका मेहरारू तिरपित भाव लिहले लवटत रहे.
एह कठिन, ना भुलाय जोग यात्रा क अउर आजू बाजू कतने अकथ कहानी बा. सोचीं त बहुत कुछ, ना सोचीं त कुछ ना ! एगो ईहो कि जात खा आ लवटत खा के अलगा अलगा अनुभव में सराहे जोग नागरिकता देखे के मिलल. कतने जगहा गाड़ियन क जाम पुलिस ना एने क भलमानुस लोग छोड़ावत लउकल. रात खा दस बजे, का बाद जब हमनी का जाम मे फँसल रहनी जा, त उहां के पब्लिक वालंटियर बन के जाम छोड़वलस. आगा त पुणे वाली शानदार एक्सप्रेसवे मिल गइल आ हमनी का थाकल मानल, बाकि तृप्त मन घरे पहुंचलीं जा.
(31 अगस्त 2015)


text:
ना बुझि पवनी हम एह माडर्न जमाना के,
माई के गोड छु के गोड लागे के अलावा,
कवनो अउरी तरिका होखे त बता देs केहु....
केहु के प्यार मे पियल ज़हरियो नीक़ लागेला,
अंज़ोरिया त अंज़ोरिये ह अन्हरिओ नीक लागेला !!...
केतना इत्मिनान से उ ठुकरा गैलन हमके
आंसू बनाई के आंख से टपकाई गैलन हमके
कैसन ई रहबरी रहल कैसन फरेब रहल
राह देखाई के उहा से भटकाई गईलन हमके..
दर्द बा केतना बताई कइसे
अब तू ही बता द भुलाई कइसे...
दिल रोअता तहरा बिना, ई बताईं कइसे
आपन अर्थी खुद ढोव तानी, ई बताईं कइसे
तू त रह रहल बाडू ससुराल में खुशी-खुशी,
हम घुट-घुट के पी रहल बानी, ई बताईं कइसे....
मनवा उदास भैले नींद नही आवय,
सूनसान जियरा का कुछ नाही भावय,
काहे हमके तू अपने से दूर ठेलू,
काहे हमसे प्रितिया कयखेल खेलू...
का कही कुच्छ कहाते नईखे,
अकेले ज़िंदगी अब काटाते नईखे,
एक-एक पल कैसे गुज़रता उनका बिना,
ई-दुनिया वालन के बुझाते नईखे !...
हमरा के रोवावे खाति उ कवनो कसर बाकी ना रखलस,
हमार हंसी देखि के का जाने काहे ओकर लोर गिर परल ...
हमरा दिल मे तु रहलु बिसवास बन के
दे गैलू धोखा आपन खाश बन के
इ दुनिया मे जिये से मन भर गैल बा
तबो जियत बानि जिन्दा लाश बन के....
बाना दिहलू जईसे हमके बेसहारा
नबनईह केहू के हमरा जईसन अवारा
चाँद जईसन सुरतिया से अब केके आबाद करबू
हमरा बाद गोरी केकरा के बर्बाद करबू...
आज तू पास नईखु तबो तहार साथ बा
अकेले बानी, लेकिन याद दिल के पास बा
प्यार जिनगी बना देवेले, हमहुँ सुनले रहनी,
लेकिन अब त खाली गम के सैलाब बा...
परवाना रहल कबो अब दीवाना हो गईल
अफसाना हमार उनका खातिर तराना हो गईल
कबो हमहु जात रहनी उनुका घर के जरी से ..
अब त हमार परछाई भी उनुका खातिर बेगाना हो गईल...
अलोता मे मुह तोप के रोवे सीख गईनी
बिना बोवले बहुत कुछ काटे सीख गईनी
कुछ मालुम ना रहे हमरा जब देखनी एह संसार के
लेकिन कुछ जाना के चलते कुछ जाना के धोवे सीख गईनी...
खुशी अउर गम त संगे संगे मिलल
तबो अपना धुन में चलल जात रहनी
सुर में गम आ खुशी के गावत रहनी
रो रो के उनकर याद मिटावत रहनी..
जियत जिनगी ना भुला पाईब तोहरा के
गली में घुमत रहेब तोहार नाम ले-लेके
एही तरह कहीं अगर हम मर गइनी
त हमार रुह भी भटकत रही तहरे पीछे...
सांस टूट रहल बा, लेकिन आस अभी बाकी बा
मन तडफडा रहल बा , हमार प्यास अभी बाकी बा
तु हरदम बाडु हमरा संगे, ई एहसास अभी बाकी बा
इंतेजार रही मुवे घरी ले काहे की सांस अभी बाकी बा..
जाने का भईल उ हमके भुला देहलस
प्यार में धोखा का हटे बता देहलस
साथ निभावे के वादा कई के
दोसरा के हाथ पकड़ के ऊ ई बात जता देहलस..
खामोशी से हमके ऊ फुसला देली
हमार रात के नीद और दिन के चैन उडा देली
हम ता बेचैन हो के बस रही जानी
हमारा दिल में आग उ लगा देली |...
जब जब देखी नी उनका के ता उ नजर झुका ले ली
जुबान त खामोश रहेला, लेकिन अँखियन से जता देली...
------
अब अगिला लाइन :-
जाने कवन बात बा कि ऊ मुस्कुरा देली..
काबो ई मत पूछीह कि हाल कईसन बा,
पहीले ज़ईसन कि अब ना ओइसन बा.?
ना जाने कईसे जी लेनी,
बहे ला जे लोर तहरा याद मे,
त ताड़ी समझ के पी लेनी...
दिया जरईला से अगर अन्हार दुर होइत
त चान्द सुरज के जरुरत काहे
प्यार मोहब्बत से कट जाईत् जिनगी
फेरु दोस्ती के जरुरत काहे..
आकाश के चमकत तारा देखि तोहार नयन क याद आ गईल
चिडियों के चहकत देखि तोहार हंसी खिलखिला गईल
देखि चन्द्रमा सी मूरत चेहरा तोहार छा गईल
तोहरे याद के वियोग में नैनन में नीर भर गईल
ह्रदय दुख से बा बोझल अरमान सब जल गईल
कहें छोड़ चली गईलू सारी नेहियाँ विसरा के
छोड़ देहलू इहंवा आपन याद इन्तजार के...
< जिनगी एगो सच्चाई ह जिये वाला खातिर ,
जिनगी एगो सीख ह पछताये वाला खातिर !
जिनगी त हमेशा काम करे ला आईना के ,
जिनगी एगो दोस्त मित्र ह जिये वाला खातिर !!


text:
मैना: भोजपुरी साहित्य क उड़ान क बारे में
मैना एगो चिरई ह जेवन मनई के बोली के नकल उतार सके ले औरी उतारबो करेले। कबो-कबो तऽ ई नकल एतना साफ होला कि लगबे ना करेला कि मनई नाही एगो चिरई बोलत बीआ। सङही भोजपुरी लोकसाहित्य औरी लोकजीवन में मैना चिरई के बहुत बड़ जगह बा। लरिकाई में इया के तोता-मैना के काथा होखे चाहें जिनिगी के केवनो बड़हन बात भा सीख होखे, मैना चिरई हमेशा एगो चिन्ह औरी उदाहरन बन के सोझा आजाले औरी कहेले कि देखऽ रसता ई नाही, ई हऽ। औरी ए तरे हर भोजपुरिया के मन के एगो कोन में चुपचाप बइठ के आपन काम क रहल बे।
भोजपुरी लोक परम्परा, जीवन औरी साहित्य जाने केतना पुरान बा कुछऊ कहल मुसकिल बा औरी सङही ओकर फईलाव अथाह बा जेमे जाने का-का समाईल बा। सगरी भोजपुरी लोक परम्परा, जीवन औरी साहित्य कबिता, काथा, गीत, खेला औरी नाच जइसन कईगो जेवनार (बिधा) सोझा आइल बा औरी भोजपुरिया समाह ओके अपनवले बा। मगर बाचिक भईला से बहुत कुछ समय के धार में बहि गईल बा औरी बहुत कुछ बह रहल बा। हर सुख के, हर दुख के लोक परम्परा रहलि हऽ जेवन बदलाव के बरखा में बुताईल जाता। बस खाली बुताते नईखे, संगे-संगे सगरी चिन्ह औरी निशानो मिटल जाता जेवना के जानल, समझल औरी सहेजल जरूरी बा।
मैना भोजपुरी साहित्य खाती एगो छोट डेग बा जेवना के बस एगही धेय बा औरी उ ई बा कि भोजपुरी साहित्य जेवन भोजपुरिया समाज के लोक, परम्परा, बिसवास, मरजादा, संस्कार औरी काल्ह औरी आज के समेटले होखे ऊ साहित्य अधिका से अधिका लोगन तक पहुँचे चाहें ऊ केवनो जेवनार में होखे।
ए ई पत्रिका के शुरुआत 11 मई 2014 के श्री प्रभुनाथ उपाध्याय जी के निर्देशन औरी संपादन में एगो मासिक ई पत्रिका के रूप में भईल औरी ई पत्रिका 11 जनवरी 2015 ले एगो मासिक ई पत्रिका के रुप में प्रकासित होत रहल। ई पत्रिका हर महीना के 11 तारीख के पत्रिका प्रकासित होखत रहल औरी 11 जनवरी 2015 ले नौ गो मासिक अंक निकलल। लेकिन समय बितला के संगे ई बुझाए लागल कि पत्रिका के मासिक भईला से पाठकन से पत्रिका जुड़ नईखे हो पावत औरी जेवन धेय ले के चल रहे ऊ पुरा नईखे हो पावत, एसे ई पत्रिका 13 जनवरी 2015 कऽ दसवाँ अंक से एगो साप्ताहिक ई पत्रिका में बदल गईल जेवन हर मंगर के प्रकासित होले।
प्रभुनाथ उपाध्याय
संपादक
___________________________________________________________________
(पत्रिका में प्रकाशित विचार लेखक लोगन के हऽ औरी आवश्यक नइखे संपादक मंडल हर से बात से सहमत होखे)
सम्पादक मण्डल
संपादक: प्रभुनाथ उपाध्याय
सहायक-संपादक: राजीव उपाध्याय
(सगरी पद, संचालन औरी संपादन अवैतनिक औरी अव्यवसायिक)
संपादन कार्यालय:-
बाराबाँध, पोस्ट – रतसड़
बलिया उप्र – 277123
मो - 7503628659


text: संवाद : काली दास पाण्डेय : गोंडा फिल्म विलेज प्रोडक्शन हाउस कृत निर्माणाधीन भोजपुरी फिल्म- ‘बस गइलू तू दिलो जान में’ की शूटिंग शीघ्र ही महाराजगंज, लखनऊ, गोंडा, बिहार,झारखण्ड एवं नेपाल की खूबसूरत लोकेशनों पर स्टार्ट-टू-फिनिश शूटिंग शेडयूल के साथ शुरु होगी। इस फिल्म की निर्मात्री अभिनेत्री अलीशा रावत एवं निर्देशक सुनील माझी हैं। इसके मुख्य कलाकार हैं-नवोदित करण वर्मा, अलीशा रावत, कृष्णा कुमार, अर्चना सिंह, मनोज टाईगर, बालेश्वर सिंह, जगदीश यादव, रेखा वर्मा, रंजीत प्रजापति, कमरुद्दीन खान, कासिम खान, प्रमोद, कुलदीप भारती, नागेन्द्र राव, बिमल पाण्डेय, आदित्य राज, विपिन शर्मा, गुड्डू सिंह, संजीत कुमार, प्रयाग राज, राजेन्द्र रंगबाज आदि। यह एक ऐक्शन-रोमांस से भरपूर पारिवारिक फिल्म है। ज्ञातव्य है कि नवोदित करण वर्मा पूर्व में कई भोजपुरी म्यूजिक वीडियो एलबमों में काम कर चुके हैं। कुल 7 कर्णप्रिय गीतों से सजी इस फिल्म के संगीतकार दामोदर राव हैं।


text:
एकही फिल्म में चाचा भतीजा के प्रस्तुत करत भोजपुरी फिल्म “सामने वाली से नैना चार हो गइल” में चाचा भतीजा के एकही साथ नायक का रुप में पेश करि के एगो इतिहास बनावे जा रहल बाड़न मशहूर फिल्मकार रमेश नैयर. फिल्म में एह चाचा भतीजा का साथ नायिका का तौर पर नवोदित अभिनेत्री लिजा मलिक आ अनुमिता सुमन रहीहें. चाचा भतीजा दोसर केहू ना भोजपुरी सिनेमा के मेगा स्टार मनोज तिवारी आ उनुकर भतीजा उत्तम कुमार हउवे. फिल्म में शक्ति कपूर, मनोज टाइगर, संजय पाण्डेय, अवधेश मिश्रा, विकास सिंह, आ ब॓जेश त्रिपाठी शामिल बाड़े. निर्देशन हैरी फर्नाण्डिज करे जा रहल बाड़न आ संगीत लाल सिन्हा के रही. पिछला दिने मुंबई के “होटल नवटेल” में जब फिल्म के मुहुर्त करावल गइल त भोजपुरी फिल्म जगत का साथ साथ हिन्दी फिल्म जगत के दिग्गजो मौजूद रहले फिल्म के टीम के शुभकामना देबे खातिर.
(स्रोत – शशिकांत सिंह)


text:
बहुचर्चित भोजपुरी फिल्म ‘कालिया‘ जेकर निर्माण भोजपुरी मशहूर अभिनेता हैदर काजमी करत बाड़े आ लेखक-निर्देशक शिवराम यादव हउवें, में मुख्य खलनायक के किरदार बालेश्वर सिंह करीहें. बालेश्वर सिंह के कहना बा कि “कालिया” उनुका करियर खातिर मील के पत्थर साबित होखी. निर्देशक शिवराम यादव के कहना बा कि एह फिल्म में नायक हैदर काजमी आ खलनायक बालेश्वर सिंह के कैमिस्ट्री दर्शकन के बहुते बढ़िया लागी.
बालेश्वर सिंह के दोसर फिलिमन में ‘रूपिया के बोल बाला’, ‘गरदा उड़ा देब’, ‘‘बुलन्दी’, ‘हम मस्ताने’ वगैरह रिलीज होखे वाली बाड़ी सँ. बालेश्वर “दिल ले गईल ओढनिया वाली” फिलिमो में बतौर खलनायक नजर अइहे. एह फिलिम के शूटिंग मुंबई में जोर-शोर से चलत बा.
(अपना न्यूज के रपट से)


text:
हिमालय
हिमालय बिस्व क सबसे ऊँच परबत हवे जवन भारत के मैदान आ तिब्बत के पठार के बिचा में स्थित बा। ई एगो बिसाल परबत तंत्र हवे जहाँ संसार का सबसे ढेर ऊँचाई वाला अधिकांश पहाड़ी चोटी मौजूद बाड़ी। ए हिमालयी परबत तंत्र में करीब 110 गो चोटी 7,300 मीटर (24,000 फीट) से अधिका ऊँचाई वाली बाड़ी सऽ[1] जिनहन में बिस्व क सभसे ऊँच परबत चोटी माउंट एवरेस्टो सामिल बा।
भूबिज्ञान की हिसाब से देखल जाय त हिमालय परबत सभसे नया परबतन में गिनल जाला। एकरे उत्पत्ती क इतिहास देखल जाय त अन्य पर्वतन के तुलना में ई बहुते नया बा आ अभिन भी विकसिते हो रहल बा।
हिमालय पहाड़ के बिस्तार कुल छह गो देस - पाकिस्तान, भारत, नेपाल, भूटान चीन आ म्यांमार में बाटे। हिमालय से निकले वाली नद्दिन क ए इलाका खातिर महत्व बा। सिन्धु, सतलज, गंगा, सरजू, गंडक, कोसी, ब्रह्मपुत्र आ यांग्त्सी नदी हिमालय से निकले वाली कुछ मेन-मेन नदी बाड़ीं कुल। हिमालय परबत श्रेणी में 15 हजार से अधिका ग्लेशियर बाड़न सऽ जिनहन क बिस्तार करीब-करीब 12,000 वर्ग किलोमीटर क्षेत्र पर बाटे।
बिसयसूची
भूगोल[संपादन]
बिस्तार[संपादन]
हिमालय क पच्छिम से पूरुब के ओर बिस्तार सिंधु नदी की घाटी से ब्रह्मपुत्र नदी के मोड़ ले लगभग अढ़ाई हज़ार किलोमीटर (2,500 कि॰मी॰) आ उत्तर-दक्खिन के चौड़ाई करीब 160 से 400 कि॰ मी॰ बाटे। हालाँकि, एकर पूरबी आ पच्छिमी सीमा कौनो बहुत स्पष्ट रूप से परिभाषित नइखे। सिडनी बुर्राड नाँव क बिद्वान सिंधु नदी की मोड़ के एकर पच्छिमी सीमा मनलें।
सबसे पच्छिम ओर क ऊँच परबत चोटी नंगा परबत बा आ पूरुब ओर क चोटी नामचा बरवा बा। एकर देशांतरी बिस्तार कुल 22 डिग्री की आसपास बाटे आ ई अपना पूरा बेंड़ी-बेंड़ा बिस्तार में पूरुब से पच्छिम ओर के एगो तलवार के आकार में बा।
हिमालय की पहाड़ी इलाका क कुल क्षेत्रफल लगभग पाँच लाख वर्ग किलोमीटर (5,00,000 कि॰मी॰2) बाटे। एकर औसत ऊँचाई समुंद्र-सतह से 600 मीटर हवे। राजनैतिक रूप से देखल जाय त हिमालय पहाड़ छह गो देसन में कुछ न कुछ बिस्तार लिहले बा। ई देश बाड़न - पाकिस्तान, भारत, नेपाल, भूटान चीन आ म्यांमार।
हिमालय के श्रेणी[संपादन]
गंगा की मैदानी हिस्सा से अगर उत्तर की ओर बढ़ल जाय त क्रम से हिमालय क तीन गो परबत श्रेणी पड़ी।
शिवालिक[संपादन]
ई सभसे दक्खिन ओर स्थित बा आ सबसे नया बनल श्रेणी हवे। एके उप-हिमालय, बाहरी हिमालय आ शिवालिक कहल जाला। जम्मू में ए के जम्मू पहाड़ी कहल जाला, पंजाब में एकर बिस्तार पोटवार बेसिन से शुरू होला आ ई कुमायूँ आ नेपाल में होत कोसी नदी ले जाला। नैपाल में बुटवल क पहाड़ी एही का हिस्सा हवे। आसाम-अरुणाचल में डफला, मिरी, अभोर आ मिशमी क पहाड़ी एही क बिस्तार हई कुल। एकरी उत्तर में मध्य हिमालय से एके अलग करे वाला भ्रंश मेन फ्रन्टल फॉल्ट कहल जाला। एकर निर्माण मायोसीन काल से निचला प्लीस्टोसीन की बीच भइल रहे।
लघु हिमालय[संपादन]
शिवालिक की उत्तर में मध्य हिमालय या लघु-हिमालय श्रेणी बा। एके जम्मू काश्मीर में पीरपंजाल, कुमायूँ में नाग टिब्बा आ नैपाल में महाभारत श्रेणी कहल जाला। धौलाधार, हालाँकि एकरी दक्खिन ओर बा लेकिन एही क हिस्सा मानल जाला। एके महान हिमालय से अलग करे वाला भ्रंश के मेन बाउण्ड्री फॉल्ट कहल जाला।
महान हिमालय[संपादन]
सभसे ऊँच आ बिना कौनों निचाई के लगातार फइलल श्रेणी हवे।
बिबरण के सुबिधा खातिर सिडनी बुर्राड एकरा के चार गो क्षेत्रीय हिस्सा में बटले रहलें:[2] आसाम हिमालय (ब्रह्मपुत्र से तीस्ता नदी तक), नेपाल हिमालय (तीस्ता से काली नदी तक), कुमाऊँ हिमालय (काली से सतलज तक) आ पंजाब हिमालय (सतलज से सिंधु नदी तक)।
महान हिमालय के उत्तर में भी चीन के तिब्बती इलाका में एकरे समानांतर एक ठो अउरी श्रेणी बाटे जेकरा के ट्रांसहिमालय कहल जाला।
चोटी आ दर्रा[संपादन]
महान हिमालय के चापाकार श्रेणी के बीचोबीच 8000 मीटर ऊँचाई वाली चोटी धौलागिरि आ अन्नपूर्णा नेपाल देस में मौजूद बाड़ी, इनहन के काली गंडकी के बिसाल गॉर्ज अलगा करे ला। ई गॉर्ज हिमालय के पच्छिमी आ पूरबी दू हिस्सा में बाँटे ला परबत के रूप में भी आ इकोलॉजी के हिसाब से भी। काली गंडकी के सुरुआती बिंदु के लगे 'कोरा ला' नाँव के दर्रा बाटे जे महान हिमालय के श्रेणी पर माउंट एवरेस्ट आ K2 के बीच सभसे निचला बिंदु हवे। अन्नपूर्णा के पुरुब ओर 8000 मीटर ऊँचाई वाली मनास्लु आ तिब्बत सीमा के लगे शिशापंगमा बाड़ी। इनहन के दक्खिन में काठमांडू स्थित बा जे नेपाल के राजधानी हवे आ हिमालय पर बसल सभसे बड़ शहर भी हऽ। काठमांडू के पूरुब में भोटे/सुन कोसी नदी बा जे तिब्बत में से निकले ले आ नेपाल आ चीन के बीचा में रस्ता एही के सहारे हो के जाला (अरानिको हाइवे आ चीनी नेशनल हाइवे 318)। अउरी पूरुब बढ़े पर महालंगुर हिमाल बा जे में दुनिया के छह गो सभसे ऊँच परबत चोटी मौजूद बाड़ी - चो ओयु, एवरेस्ट, ल्होत्से आ मकालू इनहन में सभसे ऊँच बाड़ी। खुम्बु प्रदेश के क्षेत्र, जवन पैदल यात्रा (ट्रेकिंग) खातिर मशहूर हवे, इहँवे बा आ माउंट एवरेस्ट के ओर दक्क्षिण-पच्छिम से बढ़े पर पड़े ला। अरुण नदी एह पहाड़ के उत्तरी ढाल पर बहे ले, एकरे बाद ई दक्खिन के ओर मुद जाले आ मकालू के पूरुब से हो के बहे लागे ले।
नेपाल में दूर पूरुब में जा के हिमालय परबत कंचनजंघा के रूप में उभार ले ला आ भारत नेपाल सीमा पर ई हिस्सा हिमालय के सभसे पूरबी आठ हजारी चोटी वाला हवे। कंचनजंघा के पूरबी साइड भारत के सिक्किम राज्य में पड़े ला जे पहिले अपने-आप में एगो राजघराना रहल। कंचनजंघा भारत के सभसे ऊँच चोटी हवे (K2 काश्मीर में भारत-पाक के बीच बिबादित बा)। सिक्किम में भारत से तिब्बत के राजधानी ल्हासा जाए के रस्ता बा जे नाथु ला से हो के गुजरे ला। सिक्किम के पूरुब ओर बौद्ध देस भूटान बा। भूटान के सभसे ऊँच पहाड़ गान्खर पुएन्सुम हवे। इहो दावेदारी बा कि ई परबत दुनिया के अइसन परबत सभ में सबसे ऊँच बाटे जिनहन पर अबतक ले न चढ़ल जा सकल बा। एह इलाका में हिमालय बहुत कटल-फटल बा आ एकरे पहाड़ी ढालन पर घन जंगल बाने। हिमालय एकरे बाद कुछ उत्तर-पुरुब के ओर मुड़ के अरुणाचल प्रदेश से हो के नामचा बरवा ले चहुँपे ला जे सभसे पूरबी ऊँच चोटी हवे। ई चोटी राजनीतिक रूप से तिब्बत में बा। नामचा बरवा पूरा तरीका से यारलुंग-सांपू मोड़ के भीतर पड़े ला आ सान्पू नदी के पूरुब ओर मौजूद चोटी ग्याला पेरी के भी कंचित-कलां हिमालये के हिस्सा मानल जाला।
भूबिज्ञान[संपादन]
हिमालय के परबत श्रेणी सभ धरती के सभसे नया पहाड़ सभ से बनल हवे। ई पहाड़ कुल अवसादी आ रूपांतरित चट्टानन के मुड़ के ऊपर उठे के कारन बनल हवें। प्लेट टेक्टानिक्स के आधुनिक थियरी के अनुसार ब्याख्या कइल जाय तब हिमालय के निर्माण महादीपन के टकराव से भइल हवे, जब भारतीय प्लेट दक्खिन ओर से आ के यूरेशियाई प्लेट से लड़ल आ इनहन के बीच में टेथीज सागर के मलबा बिचा में दबा के मोड़दार रूप में उपर के ओर उठ गइल।
हिमालय के ठीक नीचे, भूगर्भ में, भारतीय प्लेट आ यूरेशियाई प्लेट के बीच टकराव वाली बाउंडरी पावल जाले जहाँ भारतीय प्लेट अबो धीरे-धीरे यूरेशियाई प्लेट के नीचे धँसकत जात बा आ हिमालय के ऊपर उठे के काम धीरे-धीरे आजु ले चल रहल बाटे। एही प्लेट टकराव से बर्मा के अराकान योमा आ भारतीय दीपमाला अंडमान निकोबार के भी उत्पत्ती भइल हवे।
अपर क्रीटैशियस काल में, अबसे लगभग 70 मिलियन बरिस पहिले, उत्तर की ओर बढ़ रहल भारतीय-आस्ट्रेलियाई प्लेट दू हिस्सा में टूट के भारतीय प्लेट आ आस्ट्रेलियाई प्लेट के रूप ले लिहलस[4]) आ ई 15 सेंटीमीटर प्रति साल के हिसाब से उत्तर की ओर बढ़ल जारी रखलस। लगभग 50 मिलियन साल पहिले ई भारतीय-आस्ट्रेलियाई प्लेट आगे बढ़ के टीथीस सागर के लगभग पूरा बंद क दिहलस। टीथीस सागर में जमा मलबा यूरेशियाई प्लेट आ भारतीय-आस्ट्रेलियाई प्लेट के बिचा में चपा गइल। ओह समय टीथीस के दुनों किनारा पर सक्रिय ज्वालामुखी सभ के निर्माण भी भइल। चूँकि दुन्नों प्लेट हलुक पदार्थ से बनल महादीपी प्लेट रहलीं, इनहन के बिचा में थ्रस्ट फॉल्ट के घटना घटल आ मोड़दार परबतन के उत्पत्ती भइल जबकि अगर इनहन में से एक ठो भारी प्लेट रहल रहित तब ऊ साफ तौर पर ट्रेंच सभ के सहारे धँस के मैंटल में घुस गइल रहित।[3]
ई उदाहरण बहुत दिहल जाला कि माउंट एवरेस्ट नियर परबत चोटी समुंदरी चूना-पाथर के चट्टान से भइल हवे, ई एह बात के परमान हवे कि एह चट्टानन के जमाव समुंद्र में भइल रहे आ इहँवा पहिले समुंद्र रहल।[5]
जलवायु[संपादन]
हिमालय के बिसाल आकार, अतना ढेर ऊँचाई आ जटिल थलरचना (टोपोग्राफी) नियर कई सारा चीज मिल के इहाँ जलवायु के बहुत बिबिधता वाला बना देलें, जहाँ दक्खिन ओर के निचली पहाड़ी सभ पर नम उपोष्ण कटिबंधी जलवायु पावल जाला ओही जे तिब्बती साइड ओर एकदम ठंडा आ सूखा वाली जलवायु मिले ले।
अगर सुदूर पच्छिम के हिस्सा के छोड़ दिहल जाय त बाकी पूरा हिमालय के दक्खिनी ढाल वाला इलाका सभ में सभसे प्रमुख चीज मानसून हवे। दक्खिन-पच्छिमी मानसून के जून में आगमन हो जाला आ सितंबर तक ले रहे ला, एह दौरान एह पहाड़ी ढाल पर खूब बरखा होले आ कबो-कबो भारी बारिश के कारण यातायात ठप हो जाला आ जमीन धँसके के घटना भी होले। एह दौरान पूरा इलाका में पर्यटन आ ट्रेकिंग के काम बंदे रहे ला जबले कि अक्टूबर के महीना न आ जाय।
अगर कोपेन के जलवायु वर्गीकरण के हिसाब से देखल जाय तब एह पहाड़ के दक्खिनी ढाल वाला निचला इलाका सभ के, पूरुब से बीच नेपाल तक, नम उपोष्णकटिबंधी जलवायु (Cwa) में रखल जाला आ ऊपरी हिस्सा सभ के उपोष्ण कटिबंधी हाइलैंड जलवायु (Cwb) बर्ग में रखल जाला। पच्छिम के ओर जाये पर, मानसून के परभाव क्रम से कम होखत चल जाला आ काश्मीर के घाटी के पच्छिम ओर एकर कौनों महत्व ना रह जाला। पच्छिमी हिमालय में जाड़ा के सीजन में होखे वाला बर्षण (जेह में बरफ आ बरखा दुनों सामिल होला) के महत्व हवे। पच्छिमी हिमालय में बरखा के मात्रा भी कम होले आ बरखा के समय (सीजन) भी अलग होला। उदाहरण खाती काश्मीर घाटी में, जे भौतिक रूप से शिमला आ काठमांडू के नियर घाटी हवे, इनहना के तुलना में लगभग आधे बर्षण होला आ एहू के अधिकतम मात्रा मार्च-अप्रैल में होले।
हिमालय के उत्तरी भाग में बरखा बहुत कम होले आ बनस्पति के भी कमी पावल जाले। ई इलाका सभ एक तरह से सूखा वाला इलाका हवें आ ठंडा रेगिस्तान हवें। एशिया के ठंडा रेगिस्तान, तकला मकान आ गोबी इत्यादि के निर्माण में भी हिमालय के भूमिका गिनावल जाला।
जलवायु पर प्रभाव[संपादन]
हिमालय क सबसे बड़ महत्व दक्षिणी एशिया की क्षेत्रन खातिर बा जहाँ की जलवायु खातिर ई पहाड़ बहुत महत्वपूर्ण नियंत्रक कारक क काम करे ला। हिमालय क विशाल पर्वत शृंखला कुल साइबेरियाई ठंढा वायुराशियन के रोक के भारतीय उपमहाद्वीप के जाड़ा में बहुत ढेर ठण्ढा होखला से रक्षा करेलीं। इहे पहाड़ मानसूनी हवा की रस्ता में रुकावट पैदा कइ के ए क्षेत्र में पर्वतीय वर्षा करावे ला जेवना पर ए इलाका क पर्यावरण आ अर्थव्यवस्था निर्भर बा। हिमालय क उपस्थितिये अइसन कारण हवे जेवना की वजह से भारतीय उपमहाद्वीप की ओहू इलाकन में भी उष्ण कटिबंधी आ उपोष्ण कटिबंधी जलवायु पावल जाला जेवन इलाका कर्क रेखा की उत्तर ओर परे लन , नाहीं त ए इलाकन में त अक्षांशीय स्थिति की हिसाब से समशीतोष्ण कटिबंधी जलवायु मिले के चाही।
संसाधन[संपादन]
उत्तरी भारत क मैदान जेवना के सिन्धु-गंगा-ब्रह्मपुत्र क मैदान भी कहल जाला, एही हिमालय से नद्दी कुल की द्वारा ले आइल गइल जलोढ़ माटी के जमा भइला से बनल हवे। हिमालय क सालो भर बरफ से तोपाइल रहे वाला चोटी आ इहँवा पावल जाए वाला हिमनद सदावाहिनी नदियन क स्रोत हवें जिनहन से भारत, पाकिस्तान, नेपाल, आ बांग्लादेश के महत्वपूर्ण जल संसाधन उपलब्ध होला।
वन संसाधन की रूप में शीतोष्ण कटिबंधीय मुलायम लकड़ी वाली बनस्पति आ शंक्वाकार जंगल इहवाँ पावल जाला जवना क काफ़ी आर्थिक महत्व हवे। जंगल से अउरी कई तरह क चीज मिलेले जइसे किजड़ी-बूटी वाला पेड़-पौधा। फल की खेती खातिर भी ई क्षेत्र मशहूर बा आ सेब, आडू, खुबानी आ तरह तरह क फल आ सूखा मेवा इहाँ पैदा होला। जानवरन की चरागाह खातिर हिमालय का महत्व हवे काहें से की एकरी घातिन में नर्म घास वाला इलाका मिलेला जिनहन के पश्चिमी हिमालय में मर्ग आ कुमायूँ क्षेत्र में बुग्याल अउरी पयाल कहल जाला।
बहुत तरह क खनिज पदार्थ, जइसे की चूना पत्थर, डोलोमाईट, स्लेट, सेन्हा नमक इत्यादि इहाँ पावल जाला। पर्यटन उद्योग आ बहुत गो पर्यटक केन्द्र खातिर आ पनबिजली उत्पादन खातिर भी हिमालय पहाड़ महत्वपूर्ण बाटे।
इकोलॉजी आ पर्यावरण[संपादन]
हिमालय के एक भाग से दुसरा भाग के बीच जिया-जंतु आ बनस्पति में काफी बिबिधता पावल जाले। ई अंतर ऊंचाई, तापमान, बरखा, आ माटी में अंतर के कारण मिले ला। हिमालय के दक्खिनी भाग के मैदान से सटल इलाका उष्णकटिबंधीय जलवायु वाला हवें आ उत्तर के ओर जइसे-जइसे ऊँचाई बढ़े ला तापमान कम होखत जाला आ अंत में बरफ से तोपाइल चोटी मिले लीं। एही तरे पूरुब से पच्छिम ओर बरखा के मात्रा में कमी होले। ई दूनों चीज स्थानीय माटी आ ढाल के अनुसार पूरा हिमालय के बहुत ब्यापक जीवबिबिधता बना देलीं। बहुत ढेर ऊँचाई (आ एकरे चलते कम हवादबाव) आ बहुत नीचा तापमान वाला इलाका सभ में कई तरह के चरमपसंदी जिया-जंतु भी आपन निवास बनवले बाने।[6] जबकि बनस्पति में जैवविविधता खातिर फुलवन के घाटी आ पूरबी नेपाल, भूटान आ अरुणाचल में बिस्तार लिहले पूरबी हिमालय क्षेत्र अपने आप में अजगुत चीज बा। पूरबी हिमालय क्षेत्र के जीवबिबिधता के हॉटस्पॉट घोषित कइल गइल बा आ आज इहाँ कइयन गो प्रजाति खतरा में बाड़ी।[7][8][9]
हिमालय के ऊँच पहाड़ी इलाका में मुख्य शिकारी जानवर हिम तेंदुआ हवे। ई पहाड़ी बकरी सभ के आ हिमालयी नीलकी भेड़ सभ के शिकार प्रमुख रूप से करे ला। हिमालयी कस्तूरी मिरगा बहुत ऊँचाई पर पावल जाये वाला एगो दूसर जीव हवे। एकरे ढोंढ़ी में पावल जाये वाली कस्तूरी बहुत कीमती होले आ एकरा चलते एकर अतना शिकार भइल कि अब ई खतम होखे के कगार पर बाने।
हिमालय क्षेत्र के अन्य मूलनिवासी या लगभग मूल निवासी शाकाहारी जिया-जंतु में हिमालयी तहर, ताकिन, भड़ल, घोरल, थारल इत्यादि जानवर प्रमुख बाने। हिमालई भूअरा भालू आज भयानक रूप से खतरा में बा आ पूरा हिमालय क्षेत्र में अब कहीं-कहीं पावल जाला, अइसने हाल एशियाई करियवा भालू के भी बा। पहाड़ी इलाका के बाँस के पत्ता खा के रहे वाला लाल पांडा आज खतरा में बा। अन्य प्रजाति में पूरबी हिमालय में सीमित गोल्डेन लंगूर आ पच्छिमी हिमालय के काश्मीरी सलेटी लंगूर दुनों बहुत कम बचल बाने।
ऊँचाई आ बरखा के बदलत मात्रा के साथ बनस्पति के बिस्तार आ प्रकार में भी अंतर साफ़ देखाई पड़े ला। हाल में नोट कइल गइल बा कि गढ़वाल हिमालय इलाका (उत्तराखंड) में अब ओक के जंगल पर पाइन के प्रजाति सभ आपन कब्जा करत जात बाड़ी। बुराँस, सेव, काफल आ अइसने कई फेड़ सभ में अपना सीजन से पहिलहीं फूल आ फर आवे के बात भी नोट कइल गइल बा। हिमालय क्षेत्र में सभसे अधिका ऊँचाई पर पावल जाये वाला फेड़ हवे तिब्बती जूनिपर जे 4,900 मीटर (16,080 फीट) के ऊँचाई तक ले, दक्खिनी तिब्बत के इलाका में पावल जालाल[10]
भूराजनीति[संपादन]
हिमालय परबत क भूराजनीतिक महत्व हर ओ देस खातिर बा जेह में कुछ न कुछ दूरी तक एह परबत के बिस्तार बाटे। हिमालय के भूराजनीती महत्व चार तरह से बा: सीमा बिबाद के चलते, नदी सभ के पानी पर कंट्रोल आ बँटवारा खातिर, ग्लेशियर सभ पर नियंत्रण खातिर, आ दर्रा आ दर्रा से हो के गुजरे वाला ब्यापारिक रस्ता सभ पर नियंत्रण खातिर।
मुख्य रूप से ई परबत श्रेणी भारत आ चीन के बिच में एगो सीमांत अबरोध (फ्रंटियर बैरियर) के रूप में काम करे ले।[11] एकरे अलावा एह इलाका में भारत-चीन के सीमा पर कई जगह बिबाद बा आ जम्मू काश्मीर के हिस्सा भारत आ पाकिस्तान के बिचा में 1947 के बादे से बिबाद के बिसय रहल बा जे इलाका के रणनीति आ भूराजनीति के हिसाब से महत्वपूर्ण बना दिहले बा।
हिमालय कई गो सदाबाहिनी नद्दी सभ के उद्गम हवे आ एह नदी सभ के पानी बिबिध कारण से भारत, पाकिस्तान, बांग्लादेस[11] आ चीन तीनों खातिर जरूरत के चीज बा आ एक दूसरा के हित के टकराव नदी सभ के पानी खातिर भी होला। कुल मिला के दक्खिन एशिया के भूराजनीति में हिमालय से निकले वाली नदी सभ के पानी एगो केंद्रीय बिसय बाटे।[12] हिमालय के ग्लेशियर सभ के भी भूराजनीति के हिसाब से महत्व बा, उदाहरण खातिर सियाचिन इलाका एक तरह से दुनिया के सभसे ऊँच लड़ाई के मैदान ह जहाँ पछिला कुछ समय से लगातार तनाव के स्थिति रहल बा।[13]
हिमालई दर्रा सभ, जिनहन से रस्ता हो के एह देसन के आपस में जुड़े के मोका देला, बिबिध बिबाद के बिसय रहल बाने आ इनहन पर कंट्रोल इलाका के भूराजनीति खातिर बहुत महत्व के चीज हवे। उदाहरण खातिर कराकोरम दर्रा पर वर्तमान में चीन के कंट्रोल बा जेवना कारण पाकिस्तान के चीन के जिनजियांग से जुड़े में सुबिधा होले[11] जबकि दिफू दर्रा पर भारत के नियंत्रण होखे के कारण चीन के आसाम आ पूर्वोत्तर भारत के बजार से जुड़े में दिक्कत होखे ला।[11]
इहो देखल जाय[संपादन]
संदर्भ[संपादन]
- ↑ ऑनलाइन ब्रिटैनिका विश्वकोश
- ↑ Sir Sidney Gerald Burrard; Sir Henry Hubert Hayden (1907). A Sketch of the Geography and Geology of the Himalaya Mmountains and Tibet: The high peaks of Asia. Superintendent Government Printing, India.
- ↑ 3.0 3.1 "The Himalayas: Two continents collide". USGS. 5 May 1999. पहुँचतिथी 3 January 2015.
- ↑ (1995) Geologists Find: An Earth Plate Is Breaking in Two
- ↑ A site which uses this dramatic fact first used in illustration of "deep time" in John McPhee's book Basin and Range
- ↑ Hogan, C. Michael (2010). Monosson, E., संपा. "Extremophile". Encyclopedia of Earth. Washington DC: National Council for Science and the Environment.
- ↑ "GLOBAL BIODIVERSITY HOTSPOTS WITH SPECIAL EMPHASIS ON INDIAN HOTSPOTS". bsienvis.nic.in (English में). ENVIS Centre on Floral Diversity. पहुँचतिथी 4 जुलाई 2017.
- ↑ "Biodiversity Hot Spots Across India and World". pmfias.com (English में). पहुँचतिथी 4 जुलाई 2017.
- ↑ Goswami, Umesh C. (1 दिसंबर 2012). "Fish diversity of North East India, inclusive of the Himalayan and Indo Burma biodiversity hotspots zones" (पीडीएफ). International Journal of Biodiversity and Conservation (English में). 4 (15): 592–613. doi:10.5897/IJBC11.228. ISSN 2141-243X. पहुँचतिथी 4 जुलाई 2017.
- ↑ Miehe, Georg; Miehe, Sabine; Vogel, Jonas; Co, Sonam; Duo, La (1 मई 2007). "Highest Treeline in the Northern Hemisphere Found in Southern Tibet" (PDF). Mountain Research and Development. 27 (2): 169–173. doi:10.1659/mrd.0792. ओरिजनल (PDF) से 6 जून 2013 के पुरालेखित.
- ↑ 11.0 11.1 11.2 11.3 Saul Bernard Cohen (25 नवंबर 2014). Geopolitics: The Geography of International Relations. Rowman & Littlefield Publishers. पप. 367–68. ISBN 978-1-4422-2351-6.
- ↑ Zolin, Nicola (2015). "The Geopolitics of water in the Himalayas" (पीडीएफ). dspace.unive.it (English में). Università Ca' Foscari Venezia. पहुँचतिथी 4 जुलाई 2017.
- ↑ Kargel, J. S; Wessels, R.; Kieffer, H. H. (2005). "Glaciers in 21st Century Himalayan Geopolitics". harvard.edu (English में). American Geophysical Union, Spring Meeting 2002, abstract #U22A-06. पहुँचतिथी 4 जुलाई 2017.


text:
भारतीय कला
भारतीय कला कई तरह की कला क संग्रह ह जवने में, प्लास्टिक कला (जइसे की, माटी क बर्तन बनवले क कला और मूर्तिकला), दृश्य कला (जइसे की चित्रकारी), आउर कपड़ा से जुड़ल कला (ासे की बुनल रेशम) क समावेश होला। भूगोलीय तौर प देखल जा त इ जवन आज क भारत, पाकिस्तान और बांग्लादेश बा ओके लिहले पूरा भारतीय उपमहाद्वीप पर फैलल बा। भारतीय कला क विशेषता डिज़ाइन क एगो बरियार आधार ह जवन की एकरी आधुनिक और परम्परागत रूप में झलकेला।
भारतीय कला क अवशेष 3सरा सहस्राब्दी ईसा पूर्व में मिलेला। ओ समय से इ अपनी आधुनिक बनले की सफ़र में समयानुसार कईगो अलग-अलग सभ्यता और धर्म जैसे की हिन्दू, बौद्ध धर्म, जैन धर्म, इस्लाम की संपर्क में आइल।
एतिहासिक कला में, पत्थर और धातु पर बनल मूर्ति अन्य साधन पर बनल पुरातन कला से बेहतर तरीका से भारतीय वातावरण में जीवंत आ सुरक्षित रहल।
बिसयसूची
शुरुआती भारतीय कला[संपादन]
पाषाण कला[संपादन]
भारत की पाषाण कला में पत्थर प नक्काशी और चित्रकारी क समावेश होला। एगो अंदाज की अनुसार एइसन कुल 1300 पाषाण कला क जगह बा जहाँ 10 लाख क एक चौथाई से अधिक छोट बड़ मूर्ति बनल बा।[1] डॉ. वी. एस. वालंकर मध्य भारत में विन्ध्य पवर्तमाला की लगे स्थित कई गो चित्रकारी से भरल पत्थर क आश्रय स्थल क खोज कई न। एमें से भीमबेटका चट्टान आश्रयस्थल के यूनेस्को की तरफ से विश्व धरोहर घोषित कइल गइल बा।[2] ज्यादातर एइजा बनल चित्र में जानवरन की साथ मानव जीवन, शिकार और पत्थर क उपयोग चित्रित कइल गइल बा।
सिंधु घाटी सभ्यता[संपादन]
एमें नाचत लईकिन क सोना, मिट्टी और पत्थर क बनल ढेरो मूर्ति मिलल जवन की ओ समय में कौनो तरह क नृत्य कला की मौजूदगी की तरफ इशारा करेला। एकरी सिवाय, गाय, भालू, बन्दर और कुकुरनों क मिट्टी से बनल मूर्ति मिलल बा। ऐसन जगहन पर मिलल जानवरन की आकृति में से ज्यादातर जानवरन क पहचान नइखे हो सकल।
मौर्य कला[संपादन]
सम्राट अशोक जिन क मृत्यु 232 ईसा पूर्व भइल, अपनी 40 वर्ष की शासनकाल की मध्य में बौद्ध धर्म अपनव न, उ बुद्ध की जीवन प आधारित कईगो स्तूप बनव न। अशोक क बनवावल मशहूर चार जानवरन वाला सिंह स्तंभ के आजादी की बाद भारत की राष्ट्रीय प्रतीक की रूप में मान्यता दिहल गइल।[3]
बौद्ध कला[संपादन]
मौर्य काल की बाद बौद्ध कला से संबंधित मूर्ति विपुल मात्रा में बच गइल। साँची, भरहुत और अमरावती में बौद्ध कला क दर्शन हो जाला। ओ समय क बनल स्तूपन क देवाल भगवान बुद्ध की जीवन के दर्शाए वाला नक्काशी काम से भरल बा।
गुप्तकालीन कला[संपादन]
गुप्तकाल में उत्तर भारत क सब धरम से जुड़ल कला अपनी चरम प लउकेला। ए समय में पत्थर प बनल हिन्दू देवी देवता, बुद्ध क मूर्ति आ जैन तीर्थंकर क मूर्ति जैसन कला क उद्भव भइल जवन की लम्बा समय ले टिकल।[4]
मध्यकालीन राज और पूर्व मध्ययुगीन काल[संपादन]
ए समय में दक्षिण भारत से कला क विस्तार देखे के मिलेला। ए समय में पल्लव राजा महाबलीपुरम क तट मंदिर बनववन स, जेमें द्रविड़ काल क स्थापत्यकला क झलक देखे के मिलेला। एकरी बाद चोल राज न क समय आइल, उन्हन की समय में बनल मशहूर चोल मंदिरन के यूनेस्को द्वारा विश्वधरोहर क दर्जा मिलल बा।[5]
संदर्भ[संपादन]
- ↑ जगदीश गुप्ता (1996). प्रागैतिहासिक भारतीय चित्रकला. उत्तर मध्य क्षेत्र सांस्कृतिक केंद्र.
- ↑ "भीमबेटका की रॉक शेल्टर्स". यूनेस्को की विश्व विरासत कन्वेंशन. यूनेस्को. 2003. पहुँचतिथी 12 November 2014.
- ↑ राज्य प्रतीक अभिलेखित मई 11, 2012 मौजूद बाटे:Wayback Machine पर।, भारत जानिए इंडिया.गव.इन
- ↑ माइकल्स, एक्सल (2004). हिंदू धर्म: अतीत और वर्तमान. प्रिंसटन यूनिवर्सिटी प्रेस. प. 40. ISBN 0-691-08953-1. पहुँचतिथी 7 September 2016.
- ↑ धम्मिका, वें .स (1994). "सम्राट अशोक के शिलालेखों (अंगरेजी प्रतिपादन में)". धर्मानेट इंटरनेशनल. ओरिजनल से मार्च 28, 2014 के पुरालेखित. पहुँचतिथी 22 November 2014.
... प्रिया-ऑफ-द-देवताओं, राजा पिआदसी डोमेन, और सीमाओं से परे लोगों के बीच, चोल, पंड्या ...


text:
टटका खबर, 4 मार्च 2018, अतवार
राज्यसभा चुनाव में जेटली के मैदान में उतार सकेले भाजपा
लखनऊ 04 मार्च (वार्ता) संख्या बल का लिहाज से भारतीय जनता पार्टी खातिर बहुते खास होखे जा रहल राज्यसभा चुनाव में केन्द्रीय मंत्री अरूण जेटली के अलावा राज्य के कुछ अउरियो कद्दावर नेतन का नाम पर सोच विचार हो रहल बा.
यूपी से राज्यसभा के दस गो सीट पर चुनाव के अधिसूचना काल्हु सोमार का दिने जारी होखी आ जरूरी भइल त 23 मार्च के चुनाव करा लीहल जाई. अगर उमीदवार दसे गो रहीहें त सभे निर्विरोध चुना जइहें.
भाजपा गोल के संभावित उम्मीदवारन में पिछला विधानसभा चुनाव हार चुकल आ गोल के प्रदेश अध्यक्ष रहल लक्ष्मी कांत बाजपेई के नाम सबले ऊपर बा. इहो देखे के बा कि मशहूर फायर ब्रांड नेता विनय कटियार के फेरु राज्यसभा जाए के मौका भाजपा देत बिया कि ना. एह बीचे सगरी गोलन में गुटबाजी जोर पकड़े लागल बा.
हम के असली कार्यकर्ता अबहियों राजग का साथ : नरेंद्र
पटना 04 मार्च (वार्ता). राष्ट्रीय जनतांत्रिक गठबंधन (राजग) से नाता तूड़ के राजद का साथे गठबंधन में शामिल होखे के हिन्दुस्तानी आवाम मोर्चा के राष्ट्रीय अध्यक्ष जीतन राम मांझी के फैसला के अदूरदर्शी आ अलोकतांत्रिक बतावल कार्यकारिणी सदस्य नरेन्द्र सिंह के कहना बा कि हम गोल के असली कार्यकर्ता अबहियों राजग का साथे बाड़ें.
बिहार में मंत्री रहल आ हम कार्यकारिणी के सदस्य नरेन्द्र सिंह पटना में बोलावल संवादादता सम्मेलन में कहलन कि जीतन मांझी आपन फैसला करे से पहिले गोल के कवनो बड़का पदाधिकारी भा कार्यकारिणी सदस्य से राय विचार ना कइलन.
दोसरा तरफ राजग में अबहियों मौजूद राष्ट्रीय लोक समता पार्टी के राष्ट्रीय अध्यक्ष उपेन्द्र कुशवाहा के कहना बा कि जीतन माँझी के अलगा भइला के असर ज होखहीं के बा. हालांकि एगो सवालका जवाब में इहो कहलन कि राजद से रालोसपा के गठबंधन होखे के संभावना के बाति एकदमे बेबुनियाद बा. एकर कवनो सवाले नइखे उठत.
बलिया में सड़क हादसन में चार जने के मौत, चार जने घवाहिल
बलिया 04 मार्च (वार्ता). बलिया जाला के रसड़ा कोतवाली इलाका में भइल एगो सड़क हादसा में कार से जात रसड़ा नगरपालिका के वार्ड नम्बर बीस के बनिया बांध निवासी मेदांती देवी, कलावती देवी, आ कार चालक धनंजय के ठाँवे पर मौत हो गइल जबकि सोनी आ शालिनी का साथही मोटरसाइकिल सवार मनोज आ प्रेम बहादुर घवाहिल हो गइलें. कार सवार लोग गाजीपुर के अमवा के सती माई के दर्शन-पूजन क के सवटत रहल जब मुडेरा गांव का लगे एगो मोटरसाइकिल से टकरइला का बाद कार सड़क पर पलट गइल.
एगो दोसरा हादसा में सुखपुरा इलाका के सुखपुरा बेरुआरबारी सड़क पर बाजार से घरे जात कुम्हिया गांव के 60 बरीस उमिर के शांति उपाध्याय के एगो मोटरसाइकिल वाला धक्का मार दिहलसि. घवाहिल शांति के अस्पताल ले गइला पर डॉक्टर उनुका के मरल घोषित क दिहले.
शराब पीके नाचत प्रखंड प्रमुख गिरफ्तार
भभुआ 04 मार्च (वार्ता) कैमूर जिला के दुर्गावती इलाका के डिडिखली बाजार में शराब पीके नाचत दुर्गावती प्रखंड के प्रमुख धर्मेंद्र गुप्ता के पुलिस मौके पर से गिरफ्तार कर लिहलसि.
बतावल जात बा कि धर्मेंद्र गुप्ता दुरका हाली शराब पीए का मामिला में धराइल बाड़न.
उपचुनाव में सपा प्रत्याशियन के समर्थन दिहलसि बसपा
गोरखपुर 04 मार्च (वार्ता). उत्तर प्रदेश के गोरखपुर आ फूलपुर संसदीय क्षेत्रन में होखत उपचुनाव में बसपा एलान क दिहलसि कि ओकर समर्थन सपा उम्मीदवारन के रही जेहसे भाजपा के हरावल जा सके.
एह पर भाजपा के प्रदेश अध्यक्ष महेन्द्र नाथ पान्डेय पत्रकारन के सम्बोधित करत कहलन कि बसपा सुप्रीमो मायावती ऊ दिन भुला गइली जब लखनऊ गेस्ट हाउस में भाजपा उनुकर जान बचवले रहुवे. कहलन कि सपा के समर्थन दे के मायावती आपन गिरत लोकप्रियता के अउरी गिरा दिहली. पिछला लोकसभा चुनाव में एको सीट ना जात पावे वाली बसपा घबरा गइल बिया. दलित समाजो जाल गइल बा कि मायावती दलित के बेटी ना हो के दौलत के बेटी हई.
अगिला दू बरीस में पांच लाख नवहियन के नौकरी देबे के एलान कइनी योगी जी
इलाहाबाद,04 मार्च (वार्ता). उत्तर प्रदेश के मुख्यमंत्री योगी आदित्यनाथ नवाबगंज इलाका में फूलपुर उपचुनाव में पार्टी प्रत्याशी कौशलेन्द्र सिंह पटेल के समर्थन में बोलावल एगो जनसभा के संबोधित करत कहनी कि उनुकर सरकार अगिला दू बरीस में पांच लाख नवहियन के रोजगार देबे वाली बिया. आ लखनऊ के इन्वेस्टर्स समिट में मिलल सफलता से प्रदेश के 25 लाख नवहियन ला रोजगार के दरवाजा खुल गइल बा. कहनी कि जइसे त्रिपुरा में बँवारा गोलन के लाल रंग ढह गइल ओही तरह यूपी में समाजवादीओ गोल के लाल टोपी के अंत हो जाई.
देवरिया में बाबा साहब के मूर्ति फेरु लगा दीहल गइल
देवरिया, 04 मार्च (वार्ता). देवरिया के रामपुर कारखाना इलाका के पकड़ी बुजुर्ग गाँव में होली का दिने अनेरियन के तूड़ल बाबा साहब अम्बेडकर के मूर्ति का जगहा आजु पुलिस नया मूर्ति लगवा दिहलसि. मूर्ति तूड़े वालन का खिलाफ मामिला दर्ज क के पुलिस ओह लोग के गिरफ्तार करे ला खोजत बिया.
बस्ती में घरेलू विवाद में बाप बेटा फांसी लगा लिहलें
बस्ती 04 मार्च (वार्ता) बस्ती जिला के पैकोलिया इलाका में घरेलू विवाद का चलते जोकहा गांव के बंशीधर पाण्डेय आ उनुकर बेटा सुनील पाण्डेय फांसी लगा के जान दे दिहलें. लाश के पोस्टमार्टम ला भेज के पुलिस मामिला के छानबीन करत बिया.
फतेहपुर अटवां हाल्ट टीसन के सुंदरीकरण के शुरुआत
गाजीपुर 04 मार्च (वार्ता) रेल राज्य मंत्री आ दूरसंचार मंत्री (स्वतंत्र प्रभार) मनोज सिन्हा आजु गाजीपुर जिला के फतेहपुर अटवां हाल्ट टीसन के सुंदरीकरण करे के उद्घाटन बटन दबा के कइलन.
एह मौका पर रेल राज्य मंत्री कहलन कि कई रेल मार्गन के दोहरीकरण के काम तेजी से चलत बा. वाराणसी छपरा रेलखंड पर एही महीना से इलेक्ट्रिक ट्रेन चलल शुरू हो जाई. कहलन कि जल्दिए हवाईओ अड्डा के शिलान्यास होखे वाला बा.
गोरखपुर में ट्रेन से कटा के नवही के मौत
गोरखपुर 04 मार्च (वार्ता). गोरखपुर के चिलुआताल इलाका के चिउटहा गांव के 30 बरीस उमिर के अमर गोंड़ रेलवे लाइन पार करत घरी कवनो ट्रेन का चपेटा में आ के कटा गइल आ ओहिजे ओकर मौत हो गइल. बतावल जोत बा कि ओकर दिमागी हालत ठीक ना रहत रहुवे.
भदोही में पुलिस का नाक का नीचे से लाखन के चोरी
भदोही 04 मार्च (वार्ता). भदोही शहर कोतवाली इलाका में कस्बा पुलिस चौकी से कुछेके डेग पर रहल मर्यादपट्टी के नीरज के गहना दुकान में सेंह मारि के करीब आठ किलो चांदी के गहना चोरो लीहल गइल बा. पुलिस दुकान में लागल सीसीटीवी कैमरा के फुटेज से अपराधियन के चिन्हे के कोशिश करत बिया. होली का चलते दू दिन से दुकान बंद रहुवे. आजु सबेरे देखल गइल कि दुकान के देवार में सेन्ह लगावल गइल बा.
श्री श्री के अयोध्या आए पर रोक लगावे के माँग कइलन डा. राम विलास वेदान्ती
गोरखपुर 04 मार्च (वार्ता). भाजपा सांसद रह चुकल आ श्री राम जन्मभूमि न्यास से जुड़ल डा. राम विलास वेदान्ती आजु यूपी सरकार से माँग कइलन कि श्री श्री रविशंकर के अयोध्या आवे पर रोक लगावल जाव. दिल्ली जाए से पहिले पत्रकारन से बतियावत डा़ वेदान्ती के कहना बा कि श्री श्री के अयोध्या मामिला से कवनो लेना देना नइखे. आ उनुका दखल के आन्दोलन से जुड़ल कवनो आदमी नइखे सकारे वाला.
बस्ती के चीनी मिलन से 37 करोड़ रूपिया के वसूली होखी
बस्ती 04 मार्च (वार्ता). बस्ती जिला के दू गो चीनी मिलन पर गन्ना के दाम आ कमीशन के बकाया 37 करोड़ रूपिया वसूलल जाई. गन्ना आयुक्त संजय भूसरेड्डी जिला प्रशासन से दुनु मिलन का खिलाफ आरसी जारी करे के निर्देश दिहले बाड़न. गोविन्द शुगर लिमिटेड वाल्टरगंज पर 27 करोड़ 58 लाख 85 हजार रूपिया आ बन्द पड़ल बस्ती शुगर मिल्स कम्पनी लिमिटेड पर दू करोड़ 35 लाख 66 हजार रूपिया बकाया बा. एह बकाया पर सूद ऊपर से बाकी बा.
सिद्धार्थनगर में फर्जी आधार कार्ड बनावे वाला गिरोह के तीन जने गिरफ्तार
सिद्धार्थनगर 04 मार्च (वार्ता) सिद्धार्थनगर के त्रिलोकपुर इलाका के चंदन जोत गांव में शिविर लगाके फर्जी पहचान पत्र का मदद से फर्जी आधार कार्ड बनावत तीन गो आदमी – जहाँगीर, इलियास, आ शिवम – के गिरफ्तार क के पुलिस ओहनी से कम्प्यूटर, प्रिंटर आ फिंगर स्कैनिंग मशीन वगैरह बरामदकइले बिया. तीनो डुमरियागंज इलाका के हउवें सँ.


text:
– ओ. पी. सिंह
हँ हँ, खिसियइला के जरूरत नइखे. ई एगो खास रणनीति का तहत लिखाइल बा.
एह घरी सभे कवनो ना कवनो रणनीति बना के बइठल बा. सर्जिकल स्ट्राइक का बाद कहल गइल कि भारत आपन रणनीतिक संयम छोड़ दिहलसि आ अब अबूझ के रणनीति अपना लिहले बा. अबूझ रणनीति ऊ जवना का बारे में पडोसी अंदाज ना लगा सके कि कतना ढेला मरला का बाद ओकर कुटाई हो जाई. हो सकेला कि पहिलके ढेला पर लट्ठ लेके हम निकल जाईं आ इहो हो सकेला कि ऊ ढेला फेंकत परेशान हो जाव आ हमरा खीसे ना बरे.
खीस खातिर भोजपुरी में बरे के इस्तेमाल अइसहीं ना हो जाव. खीस चूंकि आग का तरह होखेला आ लहोक मारेला, त खीस बरे आ खीस बारे के बाति होखे लागल. बाकिर जइसे अंगरेजी में बी यू टी बट त पी यू टी पुट काहे हो जाला आजु ले हमरा ना बुझा सकल वइसहीं बारे आ बरावे का बारे में कहल जा सकेला. तू करऽ त बराव, हम ना करीं त बराईं. भा तुहूँ बराव, हमहूं बराई. दुनु आदमी बरावे त शान्ति बनल रही. बाकिर कहीं जे तू बरावल छोड़ बरा दीहलऽ आ हम बर गइनी त भाँड़ में झोंकतो देर ना लागी हमरा. आ जान जाईं कि नींद में बड़बड़ाइलो ला बरइला के इस्तेमाल होखेला.
आजु त हम रउरा सभे के दिमाग के घिरनई त बनाइये दिहले बानी. आ बतंगड़ के बतकुच्चन बना दिहले बानी. अब तनिका लवटल जाव फेरी आज के मथैला पर.
ई त हमार रणनीतिक छिछोरपन ह जेहसे अधिका से अधिका लोग हमार लिखलका पढ़े ला आगे बढ़ो. उर्दू में नुक्ता के हेरफेर से खुदा जुदा हो जालें, पकड़ऽ मत जाये द कहला के परिणाम एह पर होला कि अर्ध विराम कहाँ लागल बा. पकड़ऽ मत, जाये द. आ कि – पकड़ऽ, मत जाये द. वइसहीं पढ़ेला आ पढ़े ला में फरक होला. पढ़ेला – पढ़ता है आ पढ़े ला – पढ़ने के लिये.
अब सोचीं कि अगर भवे से भाव आ पतोहिया से चाव ना रहीत त एहिजा ले पढ़त अइतीं का ? अब रउरा छाव करे लागीं त बात दोसर बा. कवनो लेख भा पाठ का ओर धेयान खींचे ला मथैला जानदार होखे के चाहीं. नवहियन का बीच ई बहुते लोकप्रिय होला कि अइसन ड्रेस पहिरल जाव जवन सामनेवाला के अपना ओर खींच लेव. आ नवहिये काहे, नेता से लेके मीडिया ले, खबर से लगायत विज्ञापन ले एह तरीका के भरपूर इस्तेमाल होखेला. मौत के सौदागर से लेके 56 इंच के सीना ले, खून के दलाली से लेके चाय पर चरचा ले एही रणनीति के इस्तेमाल कइल जा रहल बा.
आजुकाल्ह फैशन हो गइल बा कि बेमतलब कवनो मुद्दा पर मोदी के नाम ले ल, खबर में आ जइबऽ. हमार भैंसिया पाड़ा काहे बियाइल, मोदी जवाब द. भर यूपी घूम लिहला का बादो चरचा में ना अइलऽ त खून के दलाली वाला डायलाग मार द, चरचा में त आइये जइबऽ. मोदी के हीक भर गरियावे वाला लोग मोदी के असहिष्णु कहेला. अब अगर केहू माई के दूध पीयले होखे त एक बेर दीदीया भा बहिन जी का बारे में कुछ बोल के देखा देव. बे-माया-ममता के अइसन जवाब मिली कि सगरी असहिष्णुता कमोड में बह जाई आ ऊ आदमी बाद में अइसन सहाउर बन जाई कि फेर कब्बो दरद न करी ओकरा, भर लग्गी चलि जाई तब्बो.
हमरा एह लेख पर कुछ लोग कह सकेला, आ सकेला का, हमेशा कहत रहेला कि भोजपुरी के अश्लीलता से बचवला के जरुरत बा. बाकिर हम त शान से कहीलें कि भोजपुरी अश्लील भाषा ह, एकरा के अश्लीले रहे दीं सभे. हमरा रिमोट से लहँगा उठवला से रउरा नाराजगी बा त जाईं पहुले पता लगा के आईं कि चोली के पीछे आ चुनरी का नीचे का बा. रहल बात भवे भाव से आ पतोह चाव से वाला कहाउत के त बतावल जरुरी बा कि ई हमरा जनम से पहिले के कहाउत ह, हमार बनावल ना ह. एहसे पुरनिया लोग खिसियाव जन, कहउतवे का तरह नवहियो रउरे सभे के जनमावल बा. जवन बोआइल बा, तवने नू कटाई!


text:
तीन तलाक
तीन तलाक इस्लाम में, बियाह तूर के अलगा हो जाए के एगो तरीका हवे। एकरे तहत मुसलमान मरद के ई अधिकार होला कि ऊ तीन बेर "तलाक" शब्द कहि के (चाहे मुँहजबानी भा लिख के या फिर नया ज़माना में इलेक्ट्रानिक तरीका से ऐसेमेस या ईमेल से भेज के) अपना मेहरारू से बियाह तूर सके ला। तीन बेर "तलाक" कहे के एह प्रक्रिया में लगभग तीन महीना के समय निश्चित कइल गइल होला जेकरे अंदर समझाव आ सुलह के मोका होला आ एह समय के बाद अंतिम बेर, यानी कि तिसरा बेर तलाक कहल जाय तब बियाह टूट जाला। एह तरीका से बियाह टूटे पर दोबारा ऊ मरद-मेहरारू तबले बियाह ना कर सके ला जबले कि औरत के एक बेर अउरी बियाह आ तलाक बी हो जाय - जेकरा के निकाह हलाला कहल जाला।
भारत में तीन तलाक के चलनसार रूप में से एगो इहो बाटे कि एकही बेर में तीन बेर "तलाक" शब्द कह दिहल जाला आ बियाह टूट जाला। एह तरह के तुरंता तलाक पर कई किसिम के आलोचना कइल जाला आ ई हाल में बिबाद के बिसय रहल बा जेह में भारत सरकार आ सुप्रीमकोर्ट ले मामिला गइल बा। 22 अगस्त 2017 सुप्रीम कोर्ट के एक ठो फैसला में एह तरीका से एक बेर में तीन तलाक के असंबैधानिक घोषित क दिहल गइल।